url: =Christian Hymn te’ tangthu: Calvary Ah Hong Zui Ning :: ZOMI DAILY\nChristian Hymn te’ tangthu: Calvary Ah Hong Zui Ning\nposted on 19 September 2016 at 3:00 am Lomkholna: Article, Biakna, Hymn, Zamkhatkham\n“Ka nuntakna a tamzaw khualam vive ah zang ka hi manin Topa in ka nuntakna hong lak ma-in, ‘Zeisu ka it hi’ ci-in mi khempeuh’ tungah gen nuam lua ingh.” America gam Concord, New Hampshire-a First Baptist Church pastor-pa’ tunga tuiphum nading a nget kawma a gen Jennie Evelyn Hussey’ kammalte ahi hi.\nMiss Hussey pen Quakers a kici Friends nu le pa sung pana piang ahi hi. A pu a pate New England ah khang tampi pek-a kipan a tengte ahi uh hi. A nuntak sung bup phial a sanggamnu damlo kem-in om hi. Khatvei beek phun ngei peuhmah lo a, “Topa’ tung pan hi” ci-in sanga khatvei mahmah zong heh ngei lo hi. Nisim-in inn nasep teng tawh manlah den-in, kuama’ lungdam kohna nangawn ngah lopi-in a buai mahmah den hangin Evangelist Gipsy Smith in a gen theihzel mahbangin “Zeisu’ ompihna” sin den-in nuamsa mahmah lel hi.\nThuak zawh loh ding zah-a na, a mel mahmah a siasak zo helzen guhnatna tawlkhat sung nakpi-a a thuak khit ciangin hih lamalte phuaka, laphuaksiam dangte bangmah-in leitung bei dong a tul ngei lo ding min khat hong ngah hi. “Topa aw, kei’ ading hong puaksak khin na hih manin phun het lo-in ka singlamteh nisimin hong pua nuamsak in’ ci-in thungen hi. Tua mah tawh kizui-in hih bangin la hong phuak hi:\nNang thuak khin ta kei adingin,\nKei zong nang adingin;\nNisim ka singlamteh pua ning,\nNa hai hong dawnpih ning.\n“Calvary-ah Hong Zui Ning” la sunga taang lina hong suak hi.\nHih banga a thuakna leh a ki-apna panin hih la dawng buppi ading ngaihsutna hong phulkhia ahi hi. Ni tampi sawt lo-in a la dawng buppi phuak khina, a nunung lam pan kipana kiphuak hi se hi. Taang nihna, taang thumna leh taang lina a Topa’ tunga thumnate a phuah khit ciangin taang khatna-a “Ka Nunna vannuai tang ta in, Mang in ka Kumpi-in” ci a a lungtang pana phulkhia pulaakna tawh a kikhum ahi hi. Hussey in Pasian’ deihna-a ki-apna sin takpi a, tua tungtawnin leitung buppi-a thu ummite’ ading thupha a suak la dawng khat a phuaknu suak hi.\nHih la-aw phuakpa William J. Kirkpatrick bel February 27, 1838 ni-in Ireland gamah suak hi. A neu lai-in a nu le a pa tawh America gamah lal uh a, Duncannon, Pennsylvania ah teng uh hi. Khutsiam lettama nasep sema, ahih hangin a uk taktak bel music ahi hi. Violin, cello, tamngai leh fife tum sin hi. Kum 17 a phak ciangin Methodist Episcopal pawlpi ah lut a, biakna la lamah kipia hi. American Cilvil War (tual-gal) sungin 91st regiment of Pennsylvania Volunteets ah 1861-1862 sung galkap sung misic makai leh tamngai tawh a kibang pian tum theih namkhat hi fife tumin om hi.\nTua khit ciangin tembaw kilamna ah sema, kum 12 sung Philadelphia-a innsung vanzat furniture kibawlna ah sem hi. Sunday school nasepna thupisa dena, 1859 kumin camp meeting-a sak ding la pawlkhat khen hi. 1865 kumin Philadelphia ah organist leh music director suaka, 1878 kum ciangin a khutsiam nasep nusia kiuhkeuh ta hi. Gospel laphuah leh biakna la editor sema, John R. Sweney tawh kopkhawmin biakna labu 50 dektak kaikhawmin khenkhia uh hi. Amah guak in bu 40 khenkhia leuleu hi. September 29, 1921 ni-in si hi.\nPrevious: A ngaihsuthuai thu pawl khat ~ Thang Khan Lian\nNext: Tuhun Khantohna leh Khristianna ~ T. Sawm Lian\nSialsawm Pawi: Khangluite zatzia ~ J. Thang Lian Pau\nZTK-2 Taangkona No. 1


timestamp: atn

url: =ZAM Thupuak :: 07 May 2017 (Zomi te hongki thahsakna vai Meeting kinei) :: ZOMI DAILY\nposted on 7 May 2017 at 7:00 am Lomkholna: Malaysia, News, Refugee, ZAM, Zomi\nMALAYSIA ZOMI KHUA MAKAI, PAWLPI SIA TE TAWH HOLIMNA :: 01 May 2017 ni in a nasep pih Kawlmi Mr. Soe Thu, U Hla Than I tapa in khutlum tawh hong nusia Mualzang khua Pa Cin Do Langh leh Nu Luan Lam Cing- Guite beh te tapa Tg. Thang Do Mang (Mangpi) kum 25, thu hangin Zomi U le Nau a kuamah peuh ki lungso mahmah tekin 05 May 2017 in ZAM makaihna tawh emergency meeting 3- 6:30pm dong ZAM hall ah kinei thei hi.\nTuasung ah a diakdiak in kawlte hong thah sak te sung pan citaktak a nasem in a boss te maipha zong a ngah a, kitotna om hetlopi in hazatna lel tawh kawlte hong thahsak a nuai mi 3 te phadiak pen, hi bangin a thuak nate uh a Zomi pih ten a thupian hun lian in thei, mu, leh a tangko sak pah ding omlo ahihmanin ahun val khit ciang kithei pan hi.\nTua hang mahin a that te khatbek ki man zoloin ih hihci sih pahpah nate hangin, Zomi u le nau a kua maciat a ding pilvan huai thu tampi ki sutkhawm thei in Zomite Malaysia ah pilvang tak a ih kalsuan zia ding lai tawh hong kihawm khia thei hi.\nKua man a hunlap in a ki phawk loin kawl te in hazatna tawh hong thah sak ih sanggam 3 te pen\n1. Nu Thang Sian Dim -22, kaptel 16.02.2016\n2. Pa Zui Lian -33, Ngente 11. 04. 2016\n3. Tg. Thang Do Mang -25, Mualzang 01. 05. 2017\nTg. Thang Do Mang kawlte hong thahsak vai tawh kisai in Zomite minam neu hihna tawh Kawlgam leh Malaysia ah simmawh bawlsiat thuak mipih te tangthu tomno kaikhawm in Malaysia Zomi te hong van thei ding zum tuam tuam te ah laiphah kawikawi dingin hoih kisa a, ZAM mah vai pua dingin kiseh hi.\nZOMITE MALAYSIA AH PILVANG TAK A IH KALSUAN ZIA DING\nZomi te Malaysia leitang tungah bangci in pilvang tak om ding cih tawh kisai kiho limna ah a kigen thu pawl khat te\nKAWLTE KHUTLUM A IH SIH NONLOH NADING\nKawlte tawh kikhawl lualo ding, Zu dawnkhawm selo ding, Hehsak selo ding, A mualak ah ih om leh ki niamkhiat lel ding, khasum san ni/ khasum sanzah zong theisak selo ding.\nNUMEITE KIKEP ZIA DING\nApple, Kunza cihte hong piak hang ne selo ding. Phone, Nai leh Khedap tulsang,T- Shirt hong leisak hang sang pahpah lo ding. Hong ki awi phat kei leh Zomite hih zah a hong don omkei cise lo ding. Ki maingap sak selo ding. Na lungsim khempeuh gen pahpah kei zaw in.\nBanghanghiam cih leh UN vai leh Gamdang vai ah lamet hong bat nonloh ciang ta khat leh nih nei khin napi hong taisan ngam veve te uh hi. Hih tungtawn in mi tampi a kipuah thei lai ding cihna tawh kong tangko uh hi.\nZAM 2017-2018 PALAI KITEL DING ZAKSAKNA\nIh biak Pasian hong ompihna, Pawlpi leh khua makai te panpihna leh mimal khempeuh pangkhawm a ih sepkhop na Zomi Association of Malaysia (ZAM) nasepna te kum khat hong mualsuah pih Topa min ih phat hi. ZAM ah a beisa kum 11 sung tawntung mipih Zomite adingin pilna, siamna sitlo a mapang ZAM palai leh thudotpiteng khem peuh zahtakna ih pia hi. Topan a om na munah Zomi te adingin hong zatsak semsem ta hen.\nZAM kitel vai ding leh ZAM kum (11) cinna khawmpi vai ding April 24 (Monday) ni in ZAM palai leh Advisors teng tawh thu kikupna ZAM zumpi ah kinei thei hi. ZAM zumpi pan in Malaysia Zomi te a ding itna, cihtakna, hanciamna lianpi tawh a kipiakhia nuam palai tampi nong ki candidate\nnadingun lametna takpi tawh kong zawn uh hi.\nMakai kiteelna ding tawh kisai, akisam bangbang vaipuak na hong nei dingin anuai a Election Committee mi 7 teng kiseh hi.\nAni :7th June 2017 (Wednesday)\nAmun: ZAM Hall\nAhun: 11:00am – 5pm\n2. Khua kipawlna leh Pawlpi kician KHATBEK lutna anei mi hiding.\n3. Mangpau or Malay hoihtak a pauthei, agelh thei hiding.\n6. EC teelcing a ngah peuhmah hunbit in asem theipah hiding. Candidate pen Pawlpi leh Khua makaite phalna leh theih pihna bektawh kipuak theiding (Theihding: Innkuanpih nei nailo “Single” hileh kideihzaw).\n7.Ki teelna hunsungah ami pumpi mahmah aom te bek\nMIN KITAIH TE KISAMSAM TA\nMin kitaih in awk te pawl khat kisamsam ta ahih manin zum hun sung peuhmah ah I phone te hoih tak kem ciat ni. UN pan phone hong pai ciangin koi Department pan cih dong tel hamtang in.\nSamuel Clinic in 31 May dong kikhak ding\nZomi te a tampi tak I zuat tangtang khat ahi Samuel Clinic –Pudu pen a innkhan te behlap leh puahpha nuam uh ahih manin May kha bei dong kikhak ding cih pulakna nei uh hi.\nZSM pan phamsa te phawkna Volley Ball ki demna om ding: ZSM pen 2009 in kipan khia a, ih Zomi pih luang 300 dektak bang kipham khin hi. Hih Malaysia ah innlam hamsatna tawh sum leh paai zongin hongpai hi napi Malaysia leitang tungah thutuamtuam leh vai tuamtuam hang tawh nuntakna hong beilawh ih sang gam te I phawkna in\nVolley Ball kidemna khat kibawl ding hi. Khua ahi a, Pawlpi pan a hi zongin alunglut peuh peuh kilut thei ding hi.\nVolley Ball kidem ding ni pen 08 May 2017(Monday)ni hiding hi.\n01– May 2017 ni in Group khenna kinai a\n1. Phaiza (A) 1. NYA\n2. ZCCM (A) 2. Zampi\n3. Ngente 3. ZCCM (B)\n4. Suangsang 4. New Darkhai\n5. Cikha 5. Phaiza (B)\nKimawlna ding mun pen University Malaya sanghuang sung hi a, amun a hoihna tawh kizui in ei lam pan zong I zuih ding thu te kician tak mah in I zuih ding zong hong thupi ding hi.\n1. Kimawlna inn sungah tui cih loh a dang coke, 100 plus cih te kipua thei lo ding hi.\n2. Ciltui, Sadah, Khaini, Kun cih te I siat khak leh sum tawh hong kiliau sak pahpah ding hi.\n3. Zuu kham sa peuh mah in pai sawm kei hamtang ni.\nVolley Ball kimawlna ding mun paina ding\nGrab/Uber: Pusat Sukan, Unversity Malaya Lembah Pantai, Kuala Lumpur\nZAM zum ah khasim nipi kal nihna(Saturday) 11:00AM in ZAM hall ah Zomite a ding Topa maipha zong khawm dingin kong zawn uhhi. Hong kihel zolo te in thunget na deih uh leh a nuai a siate tungah na zasak un.\nZAM PALAI TE THUNGET\nZAM palai te khasim thungetna 04 May 2017 ni-in kinei a, MMC pawlpi kem sia Gin Do Khup in thapiakna leh thungetna hong neihpih in tha ki ngah mahmah hi. Topa’n siapa leh a pawlpi thupha hong piaksak tahen.\nJMMI antang thugen pawl te ZAM zum ah hong hawhin Zomi te ading bulphuhin zumpi pan in thungetna hong neih sak uh a, ki lungdam mahmah hi. Topa’n JMMI antnag thugenpawl thu pha hong piaksak semsem ta hen.\nDimlo khua EBC pawlpi kem sia Rev. Khai En Cin leh azi Sm Zel Za Ciin te Malaysia hong zin pak sungin ZAM zum ah hong hawh in thungetna leh thapiakna hong nei uh ahih manin ki lungdam mahmah hi. Topa’n thupha tawh hong tuam sak semsem tahen.\nREV. Dr. KAM KHAw THANG(D.D) GALNA\n1. ZAM zum pan Kawl sum 100,000\n2. ZEM-Klang pawlpi RM200\n3. Micheal(Suangpi) RM50\n4. Sia Zam Sian Tuang(Adonai) RM50\n5. ZCF-Kota Damansara RM150\n6. ZCA Pawlpi RM450\n7. ZCF-Canaan RM200\n1. Langh Ngai Hau 8. Kap Gel Thang\n2. Hang Suan Mung 9. Mang Lian Pau\n3. Mong Za Thang 10. Don Deih Kim\n4. Niang Sian Cing 11. Mang Lian Pau\n5. Hau Lian Thang 12. Thang Min Lian\n6. Cing San Lun 13. Cing Sian Hoih\n7. Mang Pi 14. JK Mung Khan Khual\n1. Dim En Ciin(Singlei) ACTS\n2. Thang Gin Mang(Phaiza) HUKM\n3. Cing Lawh Kim(Valvum) Ampang Hospital\n2. Factory-Asa sat ding/Aksa deliver ding Mi-3kideih\nNasep hun-8am-5pm OT omlai. Offday- every Sunday \nKhasum-Rm-1000 -OT om. Omna pia- An pialo \nZAM member te a ding nasep tuamtuam om hi. Nasep leh Zato lam tawh kisai Contact : Sia Khuppi 016 3838 014\n1. Mualzang khua kipawlna RM50\nPrevious: Vondeih Kep Ding – 108 (Dimno’ Pa)\nNext: Bangladesh gammi khat ii nasep leitung ah adeihhuailo penpen nasepkhat in ki gensak


url: =Global Buanli Family: Tulaai Leitung Thuthang Tuamtuam Updates April 21, 2014\nTulaai Leitung Thuthang Tuamtuam Updates April 21, 2014\n· Kawlkum pi in Kilem nading a Kachin minamte gaaldona tawh asepna tawh kisai in KIO in sangthei lo uha, Mualmi kilemna encik pawl NCCT inzong bangmah maailam kikhin nawnlo ding a adang kihona sate ki enpha photding ci in April 21, 2014 ni in taangkokhia uhhi. Kawlgam kumpi kilemna vaaihawm lampan bel atheikha kineih in mainawtding in kiding nong uhhi. Hi cibang a NCCT geelna aomna hang in UNFC sung ah agial ongdawkzetzet ta a , Mipi leh gam akhualtaktak lo Za leh NGO huhna peuh angaklah pawl gentehna in CNF tepawl phun pian litlit ta uhhi.\n· Pingpei thukhun kici 2008 kum a kawlgam gaalkaap ten adeihkaih uh kawlgam thukhunpi phuahphat nading leh koicibang a gamtaang ding cih thu 8888 makaai te leh Daw Aung San Suu Kyi April 21, 2014 ni in Yangon Daw Suu inn ah thukikupna khat nei uhhi.\n· Ukraine gambuaina te leh maailam kalsuan ziading thukikum khawmding in US Vice President Joseph R Biden Jr April 21, 2014 ni in Ukraine gam I khuapi Kyiv khuapi cidam tak in tungkhin ta hi.\n· South Korea gam a kibung Tembaw hawlte leh naseem te in thunei te thupiak bang in Tembaw atuahsiat khit ciang Tuipeu nawllam nehding in thukipia himah leh thu manglo uha, Mipi te koimah paikhia saklo in amau teng asuahtaak theihnading in taaikhia masa uh ahihman Mithat ahi uhhi ci in President Pak Geun- Hye April 21, 2014 ni in mawhsakna genkhia hi.\n· Syria gam sung ah sawtpi sung Tualgaal apian dikdek khit ciang President kiteelpi ding ongtungding June 3,2014 ni hiding a , President adem nuam peuhpeuh in April 22,2014 nipan Register bawl in diangziahziah thei ta ci in Syria Parliament in April 21, 2014 ni taangkokhia uhhi. Hih Tualgaal sung in mi 150,000 si a, mipi 9million in inn le lo nuasia in gaaltaai uhhi\nPosted by Thang Khawm Pauzomi at 1:37 AM


url: =Tedim ah meeting om cih thu kiza sawn\nTedim khuapi ah Rev. Nang Lyan Kap (President of Tedim Christian Fellowship) makaihna tawh October 4,2015 ni-in Tedim khuapi sung a om biakna pawlpite leh kipawlna tuamtuamte pan makai 30 val samin Timothy Bibel School ah Tedim khuapi sung khantohna ding a nuai abang in kikupna thupitak nei uh hi.\n(1) Anti-Drugs: Tedim khuapi sungah kham theih zatui kizuak thak om ahih manin, bangci bangin khaktan leh dalcip ding?\n(2) Anti Corruptions: Chin State kumpi zumpi lam pan khantohna ading project hong kipiate sung pan 50% zong tawh kisemlo ahih manin, bang cih ding? I gamah nekguk / simtatna lian lua ahih manin bangci do/ suksiat ding?\n(3) Media & Journalism: Tedim gam thanem mahmah ahih manin bangci bangin maban kekbeh thei ding?\n(4) 2015 General Election: Kiteelna tawh kisai Tedim khuapi sungah party tuamtuamte' thute kitheilo/ kiteello lua ahih manin, Party kim pan makaite mun khat ah sam khawmin thugenna nei sak ding?\n(5) Sihna /Dahna vai: Tedim khuapi sungah sihna / dahnate ah supna, baina kibehlap lua in, Sagawh zulup tam lua mahmah ahih manin bangci in puahpha thei ding?\n(6) Cycle zatzia: Kum cinglo cycle hawl leh zukham kawm Cycle hawl tam lua ahih manin bang cih ding?\n(7) Television vai: Tedim khuapi sungah TV tawh kisai abeisa hun lai a kingah ngeisacMyawaddy le MRTV te tun kingah nawnlo in, thuthak (News update) kingah zolo lua ahih manin bang cih ding? cih thute nasiatak kikupna nei in, a paikhawm mipite Rev. Nang Lyan Kap in Cocacola tawh zindona nei cih kiza hi.\nSource: Tedim Post\nEdited & Posted: Tongsan Media Group\nwrite my paper for me\tlink\n5/25/2016 08:41:07 pm\nWe can see that members of that meeting are not active because they looking lazy and using mobile phones. These things are the not allowed in meetings to take some good decisions according to experts.


url: =Tedim Pau hong pianna ~ Dr. James Dongno :: ZOMI DAILY\nTedim Pau hong pianna ~ Dr. James Dongno\nposted on 1 August 2014 at 1:05 am UTC+8 Lomkholna: Article, JamesDongno, Literature\nKampau in ong kinai sak in, ong gawm khawm aa, minam khat ong suak sak hi. Pau om masa lo-in minam om thei lo hi. Minam kician khat i hih nadingin, pau, athupipen khat ahi hi. Tua ahih ciangin, i taang pau, i Tedim pau bangci bangin ong piang khia cih i theih ding thupi hi.\nMi pawlkhatte-in “Tedim pau pen, Tedim ah i teen khop ciangin pau nam tuamtuam kigawmna pan ong piang khia hi “ ci-in agen, lai aa a-at uh i za, i sim kha zeelzeel hi. Hih pen athupi mahmah Tedim mi nampi khat ii taang-pau, i common dialect, i Tedim pau, ong pian khiatna taangthu laai-gil hi aa, zaangkhai laak lo-in, limtak ngaihsunin i etcian phat ding thupi kasa hi. Tangthu siksanin, logical, theithei dingin i enpha ding hi.\nI. PAU TUAMTUAM KIGAWMNA PAN PAU NAM KHAT ONG PIAN KHIATNA\n‘Tedim ah i ten khop ciangin pau tuamtuam kigawmna panin Tedim pau ong piang khia hi’ i cih ciangin, “pau-kee tuamtuam, (Teizang, Saizang, Sihzang, Zo, Thado pau, ctp.,(cihtepawl) kigawmna pan, a-om ngei nai lo, kam-pau thak (Tedim pau), ong piang khia tawm, ‘evolved,’ hi “ cih nopna ahi hi. Ahi thei ding mah hiam?, akizuun mawk hiam? limtak i enpha ding hi.\nHih mite kum tampi sung ong om khop zau uh ciangin 5th Century panin 11th Century dong, ( kum 600) khit ciangin Old English ong piang khia zo pan hi. Tua khit, Middle English pen 11th pan 15th Century dong ( kum 400 ), tua zawh ciangin 15th pan 17th Century dong ( kum 200 ) khit ciangin Early Modern English ong piang pan aa, tuni aa ki zangh Modern English pen 17th Century pan tu ciang , kum 300 val bang hun saupi la hi. A vekin, tua pau nam tuamtuamte kigawmna pan kum 1500 val khit ciangin, tuni aa kizangh English pau piicingtakin, ong suak khia, evolved, zo pan ahi hi. (History of the English language, Wikipedia Encyclopedia; Cecigani Fousto 1981, Mallory, JP 2005 and Simek, Rudolf 2007 te ki-etkak )\nTua ahih leh, Tedim ah Zomite i pau tuamtuam kigawmin pau picingtaak khat ahi, ‘Tedim pau’ ong pian khiat nading zah dongin bang tanvei Tedim ah i teeng khawm ngei hiam?, i ‘suulzuih’ ding hi\n2. Tumaa Tedim ahk. Tedim-Masa : ( Former Tedim ) : Hih pen Tedim kisat pan kipan, Mangkang kumpi-in Tedim ahal ciang sung teng ahi hi. ‘Tedim’ ci aa min aphuak Thadote hi dingin tangthu kan pawlkhat-in um uh hi. Bang hanghiam cih leh, ‘Te’ cih pen Vansangdim bual tui-in nitang lengin ‘te’ cihna hi in, ‘dim’ pen Thado pau-in ‘bual tui’ cihna ahih ciangin, Tedim min Thado-te phuah hi dingin um uh hi. Thadote-in zong tuni dong mah, “Tedim, ko khua hi” ci liuliau lai uh hi.\nGuite Pu Gui Mangin, na sat in Tedim na phuak hi zong kici hi. Zote Pu Em Do in zong sat ngei aa mi dang zong om lai hi. “Khukpi, ko Thawmte khuat hi” ci-in a-angtanpih zong om taleuleu hi. Hih hun sung ii atuung, earlier, lamin kiteeng zeel ahih hangin gal leh sa hangin, ki lawi zeelzeel hi. Anunung lam, later, hun ciang bekin hoih takin kiteeng khawm pan hi. Ahih hangin Mangkang kumpi-in ong hal ciangin hih Tedim Masa ong bei leuleu hi. Zomi kuamah teeng nawn lo in Mangkang kumpi-in ong la hi.\n1800 kiim pawl aa kipan Tedim ah tawmtawmin kiteng kik aa, gal launa ong tawm-zaw ta ahih manin, kilawi nawn lo-in khang to semsem hi. Ahih hangin Pawi gal, Meitei gal ki lauthawng lai simsim ahih manin, Falam gam Dalang hausapa, Pu Khuangceu tawh akimeltheih, Pu Kam Hau, Tedim hausa dingin Mualbem pan kizol aa, 1840 kum aa kipan Pu Mang Gin leh Pu Khoi Lam-te tawh (MKK) ong makaih uh ciangin Dimtui vang khua, inn 300 val aphak dong ngaihmuangtakin Tedim ah kiteng khawm hi. Hih pen minam-kee tuamtuamte Tedim ah kihelzau-in ngaihmuang-takin i ten khop amasapenpen hun ahi hi.\nAhih hangin kum 50 bek sawt hi. 1889 kum ciangin gamkeek Mangkang kumpi-in Tedim haal ( Dr Desmond’s Kelly’s Burma Campaign, page 29 ) ahih manin kinusia-in, ‘Dimtui vang khau-inn 300 val, Tedim – Masa (Former-Tiddim) ong bei ta hi. Tedim khua anunungpen akilawihna ahi hi.\nHih hun tomno, kum 50 sung bekin i pau tuamtuamte kigawmin Tedim pau khat ong piang tawm, evolved, thei lo ding hi. Banghang hiam cih leh ei sangin, atamzaw, sumzuak-sumleina leh lai anei khin, aki helzauzaw, Europe gam mite nangawn kum tul nih dektak ateen khopna sung uah, Mangpau-aluui, Old English, ong pian nading bek nangawn kum 600 val kisam hi. Tua nangawn, apiicing Mangpau, English, hi nai lo lai hi.\nI pau-kee tuamtuamte kigawmin pau nam khat, Tedim pau, ong pian khiat nadingin kum 600 sangin sauvei la zaw kaan lai ding hi. Bang hanghiam cihleh, trades i nei kei hi. Lai i nei kei hi. Amimal mahmah i tawm hi. Kum 50 sung bek kihelzau-in Tedim ah i teeng khawm ngei hi. Tedim-Masa ii anununglam, MKK hun, kum 50 sung bekin, pau nam khat piang khia thei lo ding hi.\n3. Tu-aa Tedim hun : ( Today-Tedim ), 1910 pan tuni dong : A nihveina nuamtak i teen khopna : Gam-keek Mangkang kumpi-in Tedim ong haal ciangin Tedim masa ong bei-in kum sawm nih sung Tedim ah Zomi ateeng om lo-in kinusia hi. 1891 kumin Tedim ong la (KBC), aa, ong tonpih uh anasem Gorkhate, Kala sumbuk bawlte leh Sen inn lam thei khutsiamte bek na teeng uh hi.Tua hunin Tedim ah Golkha pau leh Urdu pau bek kizang hi.\nTu laitak aa i Tedim khuapi ( Today Tedim ) ah, 1910 kiim aa kipanin Zomite tawmtawmin kiteeng kik panpan hi. Tua Zo mite, Losau minam-kee, Pu Neng Thawng, Teizang minam-kee Pu Pau Za Kam, Saizang minam-kee Pu Gin Thual, Pu Thang Langte, leh Khuano minam-kee, Pu Thawng Cin ( tawmvei khit ciangin, ciah kik ) te Tedim ah nateeng masa uh hi.\nPu Neng Thawng Gawngmual khua pan hi aa, Lamzang-Losau pau ( Lai i neih ciangin Kamhau pau kici ) na zang hi. Pu Pau Za Kam, Teizang pau, Pu Gin Thual leh Pu Thang Langte, Saizang pau, Pu Thawng Cin, Khuano pau na zang ciat uh hi. Tua zawh kum thum, 1913 ciangin, Lamzang-Losau pau ahi, Kamhau pau tawh Zolai ki bawl hi.( anuai ah acingzaw-in) Hih kum thum hun sung bekin i kigawmna pan pau athak, Tedim pau, ong piang lo ding hi.\nTua hi aa, Tedim ki sat maa aa kipan, Tedim Masa (Former Tedim) hun nih sung ahi zongin, Tuni aa Tedim ( Today-Tedim) hun sung ahi zongin, i pau tuamtuamte kigawmin Tedim Pau ong pian, evolve, theih nading zahin hun, mun leh thu om ngei lo hi.\nII. PAU TUAMTUAM KIGAWMNA PAN AHATPEN TAANG-PAU ONG SUAHNA:\nTu aa ih taang-pau ‘ Tedim pau’ thu i gen ciangin, Losau-Lamzang thu gen loh phamawh hi. Banghang hiam cih leh, i taang-pau, Tedim Dialect, pen akhanglui mahmah Losau-Lamzang mite pau-awkaih ahi hi. “Lamzang aphat lai-in inn 700 ciang pha in Guite Pu Mang Sum in Ukpi sem hi. A sialkong aa asuan mawng kung tu-in po lai hi” ci-in kum 87 apha Pu Lo Za Khen leh Pu Thang Khen Cinte-in Rev Thang Khawm Pau tung ah 23.05.2014 ni-in a interview-na ah gen uh hi. Tedim inn 300 aphak ma pekin, Lamzang inn 700 na pha khin ahih ciangin, akhanghaam mahmah khua lian khat ahi hi.\nLamzang pen Geeltui tawh ki khan-gual hiamhiam dingin ki-um hi. A mite zong, Teizang, Saizang, Sihzang, Zo, ctp.(cihtepawl); tawh Ciimnuai hun lai pekin a om khinsa, Lamzang (Losau) minam-kee ahi hi. Tangthu aa kigen, Phucil leh Nan Tal zong Lamzang ah na teng uh hi. Nan Tal asih ciangin a zi, Nei No (Ni No zong kici) in la phuak aa,: “ Nan Tal na han tualzaang ah ee, Sialcing naupang lam nalingling ee//, Nan Tal nong lam ding sang ee “ (Rev. Dr Go Za Kham kiangpan) Hih hun lai pek aa kiphuak lamalte i et ciangin tuni aa Losau pau mah na hi khin hi.\nHun khat lai-in Lamzang Hausa Pu Thang Go in a zikik leh a tate nih tawh Losau khua (anihveina) na sat hi (Zomi Encyclopedia- Sia Pum khan Nang) Losau pen Lamzang khua gei hi aa, amite zong Lamzang pan mah ahih ciangin, Losau mite Lamzangte/Lamzangte Losaute mah ahi hi ( Pu Lo Za Khen 23.05.2014). Tua ahih manin, khanglui, upa mite-in, Lamzang awkaih azang, Anlang, Gawng, Kansau, Lailui, Ngennung, Thangkhal, Tonzang, Tuithang, Suangsaang, ctp., ‘Losau mi – Lamzangmi’ na ci uh hi. ( Pi Ging Zen, No. 1, Pu Vum Tual,. No. 2, Page 6 leh Pu Dam Khupin agen, atupa, Pu Kham Go Pau zakna bang, Pu Kham Zen, ctp. …. )\nJ H Cope Topa 1910 kumin Tedim ong tun khit ciangin “ Zolai ong bawlsak ding aa aki pat, hunin Kam Hau uk kici i gam sung ah pau nam 10 val bang na om khin hi. Tuate-in: Teizang, Khuano, Phaileng, Losau, Paihte, Dim, Saizang, Zo, Thahdo, Hualngo, cihte ahi hi. ( ‘Tedim pau tawh Zolai ki bawl cilna’ Pi Luan Za Cing )\nZolai aki bawl ding ciangin, siahkai tingteng, Thahdo, Zo leh Paihte hausa gukte-in Tedim khua sung aa kizangh pau tawh bawl ding adeih uh ciangin, (Pu Ngul Lang’ Diary), Cope Topa-in Tedim khua sung aa kizangh pau tawh ong bawl sak hi. Tedim khua sung ah bang pau kizangh cih, i en ding hi.\nTedim kiim teng ah Losau pau-awsuah azang tingteng Gawng, Lamzang, Lailui, Ngennung, Thangkhal khuate leh, Lamzang-Losau tawh awsuah akinaipen, Saizang pau azang, Teklui, Lailo, Tualzang, Sezang, leh Saizang khuate-in Tedim uumcihin om diimdiam uh hi. Tedim pen Mangkang Vuandok zum omna leh sumbuk om masakna khua ahih ciangin, vanlei ding, vanzuak ding, zum vai leh apai, ahawh mawkmawk dingin hih khuate panin ki nilehin nisimin Tedim nawksuk-nawkto uh ahih manin, Tedim khua sung ah Losau, (Lamzang) pau leh Saizang pau akizangpen pau ahi hi.\nTua hun, 1910 kiimin Kamhau Uk sung ah, Tedim Pau cih om lo hi. ( Atung ah, Tedim pau tawh Zolai kibawl cilna.) Om hi leh, na kihel hamtang ding hi. Tua ban ah, Mangkang kumpi-in, i ngeinate ong kem suak sak lai-in, siahtung-siahphei zong ong pia sakin, Kamhau upadi zong ong zang sak lai ahih ciangin, ‘Tedim Pau’ om hileh, ‘Tedim Dialect’ na ci ding hi. Tua tham lo-in, Tedim aa omte-in zong na deih, na kal ding uh hi. Om lo ahih manin, Tedim khua sung aa kizangh Losau (Lamzang) pau tawh Zolai kibawlin,‘ Kamhau Dialect ’ na kici hi.\nPau-kee tuamtuamte lak pan Losau-Lamzang pau ong thahatpen hi. Tu-ni aa i Tedim khua sung ah akizang masapen pau khat ahi hi. Cope Topa-in Tedim khua sung ah kizangh Losau pau tawh Zolai abawl ciangin, Losau mi, Gawngmual khua Sia Cin Lang in na huh hi. ’Kamhau Dialect’ ci-in saang ah kisin sak ahih manin official dialect, ong suak aa, zum lai leh laipai khempeuh Kamhau pau kizangin, i gambup ii taang pau ong suak hi. Tua hun lai-in Kamhau gambup pen tu aa Tedim gam, Tonzang gam leh Kansau gamteng khempeuh ahi hi.\n1948 kum, Independence i ngah khit ciangin, hun ong kikheelin ‘Kamhau’ cih sangin damdamin, i gambup a-uk Vuandok zum omna, ‘Tedim’ ong minthang zaw semsem aa, Subdivision ong suah ciangin ‘Tedim pau’ ci-in ong nung-pian ahi hi.\n’Tedim pau’ cih kammal, tangthu tawh i et ciangin, 1948 khit ciangin damdamin ong piang hi pan aa, khangmoi mahmah hi. Kamhau Gam ii pau-in Kamhau pau ahih mah bangin, Kamhau, Tedim tawh i laih ciangin, ‘Tedim pau’ zong ‘Tedim Gam bup ii, i taang pau ahi hi.\nEt kikna : 1. Earlier part of Former Tedim hun : Kiptak kiteeng lo-in, ‘tap kuavei kiluak’ hi Tap kuavei ki luak ahih ciangin giatvei, gal kitai hi ding hi. I pau kigawm man lo ding hi. 2. Later part of Former Tedim hun : kum 50 sung bek nuamtakin kiteeng khawm hi. Kampau khat kum 50 sung bekin, evolve, thei lo ding hi. 3. Today-Tedim, (Tuni – aa i Tedim), hun : Tedim akiteen zawh kum thum ( 1910-1913) khit ciangin, Kamhau (Losau) pau-in lai i nei hi. Kum thum sungin, Losau, Saizang, Teizang pau pan pau nam khat piang khia, ‘evolved’ lo ding hi.\nHih teng i et cing dimdem khit ciangin, ‘Tedim pau’ i cih, pen, akigen mawkmawk bangin “Tedim ah i teen khopna pan ong piang khia pau hi phiingphiing lo hi. Ciimnuai laipekin a-omsa, Losau pau hi aa, Phucil, Nan Tal, Nei No-te zong Lamzang-Losau pau-in la na kiphuah khin uh hi. (Neino-in Nan Tal a la phuah)\nLamzang – Losau minam-kee thu, ka tuah khak ngei thu nih :\n1. Ka neu lai, Tuu-aa Tedim (Today Tedim) ah inn 30 val bek ka phak lai-un, ong peemta, Pi Ging Zen pen numei pilvaang, tangthu-tuanthu athei mahmah nupi khat ahi hi. Amuiciai ciangin, ko Tedim naupangte ong phin thei zeel aa, “ Hei, Tedim naupangte, kiphasak kei un, Losau mi ka hi uh! Tedim bulpite ka hi uh maw ! ” ong ci thei zeel hi. Ni khat, Ginpi (Kim Khua Gin) leh ‘NaSuan (Nang Za Suan) hehin “ Lo nei beek kei uh teh; na huan uh lah sau pet kei “ acih uh leh suang tawh deen ong sawm mawkin deel zeenin ka tai keek uh hi. A mau Suangsaang khua pan ong peem uh hi aa, awkaih pen, Lamzang-Losau i cih te ahi hi. Tedimte’ bul, ‘Losau hi’, ci hi. ‘Tedim pau ii abuipi Losau pau hi’ zong, aci hipah hi.\n2. 1948 kum, Independence ih ngah khit ciangin, Tedim gam ah amasa pen Party nih mee tawh kiteelna om aa, tua hun laitakin Pu Vum Tual Tedim ong pai khat tawh kituak hi. Ka pa, Gin Thual, tung. “ Hih pen Thu Hoih Vaihawm Pawl ( THVP ) leh Khamtung Suahtak Vaihawm Pawl ( KSVP ) kiteelna hi aa THVP te pen Lamzang mi – Losau mite-in panpih zawdiak in tua lo tengin KSVP panpih uh hi. Kei zong Lamzang – Losau mi hi’ng. Ahi zongin ke’n ka mee-tang ……- te pia ning” ci hi. ‘Losaumi ‘ akicih ciangin, suang tawh deen ong sawm pi Ging Zen’ khuapih sa-in kihta sim pian pah ka hih manin ka mangngilh thei ngiat kei hi.\nPu Vum Tual pen Kansau khuate hi aa, Losau-Lamzang pau awkaih azang khuate khat ahi hi. Tapidaw suak masa, a khua ah Pawlpi keem sia hi-in Tedim ah Sangmang F O Nelson tawh ki mu dingin ong pai sialin ko inn ong tung den hi. Mite thudot, tangthu aciing mi pil khat zong ahi hi. Kansaute Losau-Lamzang mi hi ci hi. Kansaute pau zong Losau-Lamzang pau hi aci zong hi pah hi.\nTedim ah i teen khopna panin pau tuamtuam kigawmin Tedim pau ong piang khia tawm hi lo hi. ‘Tedim’ kici kammal a om maa, Ciimnuai hun lai pekin ‘Lamzang / Losau mite pau’ ahi hi. 1910 kumin Tedim gam sung aa pau nam sawm a kiciamtehna sung ah ‘ Losau pau’ om hi. Tua Losau pau Zolai akibawl 1913 kum ciangin, ‘Kamhau pau’ ci-in min kilpia hi.1948 kum nunglam ciangin hun ong kikheelin, damdamin ‘ Tedim pau’ ci-in kikhel leuleu hi.\nMailam ah hih i ‘Tedim pau’ pen ‘ Zopau ‘ icih hun zong ong tung lei ding hi ci-in ka um hi.\nPrevious: Pi Ngai Khan Cing (Kum 62) in hong nusia\nNext: Hongnusia Tg. Lang Khan Kai (thu tom-cing-kim)\nZomi Pu says\n27 January 2017 at 2:20 am\nZomi Tedim pau icih pen kuamah aneituam omlo tengtapau ahihi..tuabang in deihkaih luatding hilo hi.. Lamzang khuapen minamkim kitun tuahna khuakhat hi..\nTedim khuapi pan-a pauhong piangtawm Zomite tengtapau, Thado, Teizang, Sihzang, Zo, Saizang, Dim, Vangteh, Paite, Khuano, Losau, Hualngo, Phaileng, Thangkhal ( Haupi ), Gangte, Vaiphei, Hmar, hih awkaih 16: tepau aki gawmkhopciang a Tedim pau hongpiangkhia ahi hi.


url: =Britain gama Pasal upapen sita ~ TK Lian :: ZOMI DAILY\nposted on 2 December 2016 at 11:07 pm Lomkholna: News, Thangkhanlian, World\nDec. 2, 2016: Britain gam-a upa pen a kiciamteh leh Great Depression a tung hun, Space a Russiate kah hun, Titanic tum hun, Galpi Khatna leh Nihna hun ma-in a piang John Mansfield kici kum 108 a phak khit nungin Nipini in Derbyshire County ah si ta hi.\nJohn Mansfield (Jack a kici zaw) pen 1907 in piang a, kum 109 a cin’na ding ni 16 bekin a sap in si hi. “Britain’s oldest man” kici ciamtehna (record) a ngah khit nipi guk khit in a lupna ah ihmu in si hi ci-in Metro.co.uk in suaksak a, Prime Ministers 19 vei leh kumpi (monarchs) nga vei kilaih na mu kha hi ci-in gen beh hi.\nJack in tupa (grandchildren) 10, tusawn (great-grandchildren) 15 leh tusawnsawn (great-great grandchild) khat nei a, a zi tawh ta guk nei a, a upa pen kum 84 mi ahi hi. Jack pen a neu cil in lokhomi hi a, a khangham khit nungin suangmeihol hawm in pang hi.\nA sihna hunah a tapa kum 70 mi Richard Mansfield zahtakna (tribute) pia in, thugenna nei a, a pa’ tung panin thu tampi a sinna leh tangthu tampi a theihna thu gen hi. “Ka pa’n tu kumin a club deih mahmah Man United in league title ngah thei ding hi ci hi,” ci-in gen hi.\nJack pen December 10 ciangin Mayfield ah kivui ding a, dahpihna a kihel ten ama’ club deih Manchester United phawkpihna lahna dingin puansan a silh kim tekna dingun ngetna bawl uh hi.\n#Zomi Tukpeng uk Manchester United Fans pawl zong kihel theih ding hi 😀 Thang Khan Lian\nPrevious: India Supreme Court in National Anthem leh Flag zatding thukham abawlna thu etpakna ~ TK Lian\nNext: Putin in Trump tungah kilawmtatna dingin akhutzak ~ TK Lian


url: =OBAMA IN GEN KHIA DING HI TA\nISIS te koi bang in do in sim dingcih tawh kisai in Sept 10, 2014 in gen sawm ta hi. TV ah holim a thu dot na ah,Obama in IS te tawh kisai sepkhiat ding te gen nang ah nainganzyi( political), gal tawh kisai, sum lei sum zuak na lam te ah koi bang len in semkhia ding hiam cih te gen khia dingcihi. Obama i IS te kap na ding gelna a neih na te ah UK, Germany, French, Turkey leh Poland te in zong panpih ding hi ung cihi. Zani a Arab league te Cairo a kikup na vuah zong , Arab gamte in gam khempeuh thukim na tawh kizui in koh zong kapanpih dinghi un cihi.\nGal dai na om nading in nung thursday ni in, laibawl khin uh hi mah leh Russia deih thau tawi te leh Ukrain galkap te kikap veve lai uh cihi.Hih thu tawh kisai in OSCE europe gam galdai nang a endik pawl makai Paul Picard i gen na ah kikap na pen omlai hi, ahih hang in kilemna bawl pen siasak zo zah dingin nasia lo hi cihi. Kilemna abawl na hang in Russia gam lam ah galtai a om te in Donestsk ah hong ciahta uh cihi.\nKawlgam ah November kha ciang parliament mun awng ( lotdaw) 35 kituh ding pen om nawn lo ding ci in, kitel na tawh kisai a thu nei UTin Aye in Yangon a party 30 val te tawh ki muh khop na ah gen khia hi cihi. Hih by- election phiatna tawh kisai in NLD party pan Nyan Win in phamawh asak loh thu uh gen a, Kawl kumpi te in ahoih asak bangin thu hei koikoi ci in, a hong pai lai ding kitelpi ah a hoih zaw in ka ki nging ding uhhi cihi. 2008 pingpei thu khun ah 75% parliament( lotdaw) ah kituh ding ahi man in, hih pen Suu Kyi in (hih pingpei thukhun pen ) aki khek na ding in a hahkat mahmah laitak ahi hi.Galkap te in kitel kul lo in 25% lotdaw ah tutna ngah sa ahi hi.\nGuah nasia tak a zuukna hang in Jammu and Kashmir state , india gam ah tui khang a mi tul tampi in mundang ah pai khia theilo in awk cip uhhi.Hih thu hang Kumpi thunei te lung hi mawh uh a,galkap 100 , palikte leh mipi te sawl in mi 1100 hon khia thei uhhi.Hih mi hotkhiatna ah helicopter , leh boat te zang in hon khia hi. Hih mun ah nasia tak a guah a zuuk a kipan Paskistan gamgi dung teng lei kicim, inn kicim na hang in, mi 128 si cihi.\nSrinagar khuapi ah tui khang na hang in inn khum tung na leng ah mi kah to in, lau thei mahmah uh hi cihi. PM Modi zong tua mun ah pai pah in thu nei te tawh kimu hi. Kashmir kuam teng ah zat ding in helicopters 22, mi pua vanleng 4 a adang state pan in zong hotkhiatna nasem ding in mapang uhhi.\nUS mi Siavuan Rick Sacra pen ebola natna hang in Liberia gam pan ciah in, aki bawl pen nop tuam mahmah ta hi ci in, ata nau te in gen hi. A zi leh ata upa pen tawh zong ki mu thei hi cihi.Hih nat na hang in Sierra Leone buai mahmahi a, nithum sung inn pua pusuak loh ding in kumpi thuneite in genkhia hi.Hih bang a hih uh pen ebola natna neite tuam koih ding leh hih na semding in mi 20,000 in sem dingcihi.Ebola natna pan adam sate sisan zang a dang natna neite bawl leh dam dingcihi.Tua ban ah ebola natna dalna ding zatui zawng asut uh hoih ci in , mihing te a ding zong hoih ding cihi.\nAfghan thu khente in mihing 7 te thah ding ci in thu khen hi.Hih mite in,numei 4 te apawl un buan hi.Hih migilo te in apawl un mi buan bekhi lo, mi man cip in sum tawh kitan sak hi cihi.\nEgpty kumpi te in neih leh neih kibang a kiteen mi 7 te man hi.Hih te video pen social media net work pan zong in mu uhhi. Hih dan a kiteen na pen ih gam i thukhun tawh ki tuak lo hi cihi. Hih mite pen nung saturday ni in man uh hi. Kawlgam ahbel neih leh neih ki bang ki teen sak hi.Ahih hang i gam thukhun in phal o hi cihi.\nKi mawlna thu\nUS open tennis ki mawl na ah world no.1 Serena willioams in World no.10 Caroline pen final ah game nih ki zom in zo ahih man khat na ngah hi. Hih in amah a dingin kum 3 ki zom a khatna alak na hi.Serena in grand slam 18 nei in, khatna ngahna man $ 4 millions ngah hi. US open tennis pasal ki mawl na ah Asia pan akhat vei final na ding in Kei Nishikori Japan leh Croatia pan Marin Cilli tawh Monday ni in final ki mawl ding uh hi.Japan pa in World no.1 Novak Djokovic zo in final kah a, Croatia pa in zong Rogeer Federer zo in akhatvei nang mah final ahihii.\nTuni ciangciang aki mawl khinsa Europe 2016 a ding azo leh alel te\nGeorgia 1-2 R.of Ireland\nGermany 2-1 Scoltland\nHungry 1-2 N Ireland\nGibra islands 0-7 Poland FT\nRef. The star paper,time, bbc.jpost.\nCin Ngaih/Zomi Nam


url: =Cardinal Charles Bo leh Irrawaddy News tanute Interview :: ZOMI DAILY\nposted on 23 May 2015 at 7:47 pm Lomkholna: Article, Biakna, Interview, ZomiQuavadis\nKawlgam Cardinal thakpa leh Irrawady News te kihona;\n1. Kawlgam pan in Catholic Cardinal suak masa pen dinga hong kiteel tungin bangci ngaihsut na hiam?\n– Kei kek-kek hong kiteel ding ka lamen vet kei hi. Bang hang hiam cileh a tamzaw pen Catholic Christian a tam phatdiakna Italy leh Phillipine panin kiteel zaw uh hi. Ahizongin Pope in ama thuneihna tawh Catholic Christian tawmna Kawlgam panin kei hong teel sese pen ka lungdam mahmah napi in a thupi mahmah mawhpuakna kei tung hong suan hi ci-in ka sang hi. Pope in a lunggulhna bulpi in a hileh a khangto lo leh mizawng tamna, gaal-leh-sa tawh a buai den Kawlgam pen leitungbup in thei in gamsung haksatna te a venna dingin panpih in huh leh a deih ahihi. Tua ahihmanin Cardinal ka suahna hang a ka lungdamna sangin Cardinal dinmun tawh ka sep ding te leh ka mawhpuak lian zaw hi.\n2. Kawlgam a hoih zawkna ding mai lamah bang sep ding geelna nei na hiam?\n– A khatna ah, mipite haksatna, minam vai leh biakna vaitawh buaina omte pen kinung heisan thei lo in, a za lo leh a thei kha lo kineih thei lo hi hang. Tua banah Democracy lam zuan in ih kalsuanna te ah phut khak dingte pen Upna leh lametna hoih tawh ih phuut toh ngekngek kul ding hi. Kawlgam pen Budhist biakna gam ahihhangin biakna tuamtuam leh minam tampi om ahihmanin hih biakna leh minam tuamtuamte kilem takin a khuasak khop theihna ding leh Kumpi tawh a kilem theihna dingin ka sep theih bang sem in ka kipia khia ding hi.\n3. Tulaitak in Kawl kumpi leh mualtung mite kikaal buaina a vengsak ding nasemte lakah nang zong a limsep pawl ah na kihel hiam?\n– Kachin Independence Army (KIA) te a tamzaw pen Upna kibang ka neih pihte hi in, tua muna om Catholic Phungzi te tawh pang khawm in gamsungah kilemna a om theihna dingin na ka lim sep mahmah uh hi. Gentehna in Rakhines te buaina hang tawh thukikupna omte ah tampi vei ka kihel a, US Ambassador ahi Derek Mitchell tawh zong tampi vei thu kikupna ka nei khawm uh hi.\nBiakna vai leh minam vai kisiatna a bei theihna dingin biakna makaite sep theih pen a tamzaw ahihi. Bang hang hiam cileh Kawlgam pen biakna a thupisak gam hi in, mipite in biakna makaite thu zui in mang uh hi. Tua ahihmanin biakna tuamtuam panin makai teng hong kithutuak henla thu kikupna leh kiholimna te nei khawm zo le uh haksatna tampi tak veng ding hi cih pen kei upna hi. Tua tawh kizuiin biakna makai teng khempeuh kiholim theihna ding innpi khat lam ding geelna zong ka pulaak khin hi.\n4. Kachin buaina beina ding nasep hoih sepna ah biakna makaite na kihelna uh pen Kawl kumpi in hong bangci ngaihsut uh hiam? Tha hong pia uh hiam?\n– Ko Catholic Chritian panin Siampi 4 , Baptist Bishops te leh Kachin State sunga thuneite kimuh khopna ka nei zelzel uh hi. Ahihangin ka tel siam loh thukhat ah President Thein Sein in KIA tawh kido nawn lohna ding thupiapia khin mah taleh gaalkapte in na kap veve zel uh hi. Kumpi sanga thunei zaw ukpi khat om lai hileh kilawm ka sa hi. Tua ahihman in President in ahizong Gaalkapte in ahizongin khauh takin khentatna kip bawl thei lo mawk uh hi. Kei mimal upmawhna ah President Thein Sein pen a nunglam panin khau tawh a uk om hi ding hi. Bang hangin hi upmawhna nei ka hiam cileh Kumpi in Democracy lamzuan in kal a suan hi ta a, mipi in zong suahtaakna ngah ta uh hi cici khin napi hibanga kidona hong om zelzel mawk hi. President Thein Sein pen a nunglam pan khau tawh a uk kua hi mawk ding hiam?\n5.Cardinal na hihna dinmun panin Peace (Kilemna/daihna) cih kammal pen bangci gen ding na hiam?\n– Kawlgam in suahtaakna a ngah zawh mualtungmite leh Kumpi kikaal hoih thei lo ahihman in kidona leh buaina om den hi. Gaalkapte in Kawlgambup hong uk cipna sungah tua buaina pen tawmvei sung hong veng zo napi mualtungmite in gaalkapte tungah lungkim lohna leh Gaalkap kumpi muan zawh lohna hong khang semsem hi. Kei ngaihsutna ah langhnih kihona om thei leh hih buaina pen veng zo in um ingh. Tua ahimanin Political Dialogue neih zawh ding thupi mahmah hi. Political Dialogue om zo leh pen Kawlgam sungah Peace (Kilemna/Daihna) om thei pan ding hi.\n6. Biakna vai a buaina omte beina dingin biakna makaite mahin na hong sep ding uh thupi mahmah hi na cih tawh kizuiin Kawl phungzite naleng hih buaina sungah hong kihel zel mawk uh pen nang bangci muh na hiam?\n– Biakna khempeuh in Itna thupisak pen a, sisan naisan kisuahna peuhmah a deih biakna om lo hi. Ahizongin biakna khempeuh Christian, Islam, Hinduism, Buddhism etc sungah a uangtat deuh leh a haitat deuh mi pawlkhat om den hi. Ahihang tua bang mite pen tawmcik bek hi uh hi. Ama omna biakna bek thupisak a biakna dangte a neu-et, a thusim lote pen mi uangtat te hi in, hoih kisa lo in kithukimpih lo hi. Sisan naisan kisuahna in a tawpna ah a hoih lo mah hong tunkik veve hi. Itna mah in a tawp dong kho in gualzo veve hi. Tua ahihman in biakna makaite in Itna thu mah gen bel in nei leh hoih pen hi. 85% Buddhist omna Kawlgam ah Phungzi a tamzaw in Itna thu mah gen ding uh a, Itna tawh a kilehbulh thu ahileh bel kisaang zo lo hi.\n7. Kawlgam in Democracy lamah kal asuan laitakin buaina zong khang semsem in na thei hiam?\n– Hunkhat laiin gaalkap kumpi in gamtat kalsuanna khempeuh hong encik, laibu bawl hong kham, kithuzaakna khempeuh phial hong khaktan sak hi. Tun ahileh kisuakta mahmah ta in, Democracy hi ta ci-in ut bangbang sem thei bawl thei, lungsim asuak bangbang pau khia gen khia thei in kingaihsun uh hi. Democracy hi ta hi ci-in mi tampi in Facebook sung khongah suakta takin a ut bangbang uh gelh in ut bangin kam kiciam keei uh hi. Hibang thu hangin gambup gonggaw cip ta hi. Hun tomno sung bek in hih natna pen kidamsak zo lo ding hi. Tua ahihman in a kuamaciat in lungduai tak in ngak hit-hiat in Demoraccy manawh a ih kalsuanna lampi ah innkuan khat bangin kidon kikhual ciat ni.\n8. Kumpi in hong laksak Missionary sang teng na ngetkik lam na za ungh. Hih thu bang ciang tung?\n– Missionary sang teng khempeuh Kumpi n hong laksak zawh tun kum 50 cing khin ta hi. Kawlgam Educational Standards zong niam mahmah pah lian hi. Education a hi a, Economy ahizongin kumpi in a ukcip loh ding thupi sa ingh. Tua hileh pilna sang lam diakdiak bangah gamdang panin Pawlpi pan hitaleh biakna lam pan hitaleh ong huh ong panpih nuam Donors tam mahmah hi. Kumpi in pilsinna Education lam hong letcipna a khah mateng uh Kawlgam sunga pilsinna sangte pen khangto ngei lo ding a, lametna sang thei ngei lo ding hi.\nKawlgam taangtu te kan kik lehang Pawlpi a tun zawh kum 500 val sungah kumpite tanu/tapa. Ulian thuneite a kipan Missionary sang vive ah pilna sin tam mahmah uh hi. Ahizongin tua kumpite in Missionary sangte na ukcip tuan lo uh hi. Missionary sangte in sangnaupangte RC suak pah ding cih thukhun na bawl lo uh a, mikhempeuh deidan lo in pilna na hawm khia hi. Tua ahihman in Kumpi in gam khantoh ding a deih leh RC Missionary sang teng RC sung mah ah hong pia khia kik hen. Nung November kha in Missionary sangte Kumpi in hong pia kik hen cihthu kitel takin kumpi tungah ka pulaak khin hi.\n9. Kawlgam sungah Biakna lamin suahtaakna bang ciang ngah ahia leh?\n– Kawlgam pen Socialist a suahzawh keima mimal lampan in tuni ciang dong kumpi in Direct in hong nawngkai sak lo a, bektham lo in Biakna lamah khakcipna cih bang om kei. Biakna thu ah kimaikaihna cihte zong suakta mahmah hi. Ka nuntaak sungah tuni ciang dong kumpi lam panin gamdang tawh ka kizopna hangin thudotna cih bang tuak kha nai keng. Ahizongin Khat bel om sa ing, Biakna tektek Kawlte biakna leh biakna dangte pen Kumpi in liangko kikim in hong koih ngei lo hi. Hamphatna ngahdan zong kikhai mahmah hi. Gentehna in Christian biakinn lamna ding ahi a Mission sepna ding ahizongin kumpi pan huhna sum cihbang kingah ngei ngiat lo hi.\nKei hoih sak ah kumpi in Budhist te ahuh zah ahikei zong in a kilawm ciang khat tawh Christian sungah huhna hong hawm khia zel leh hoihsa ingh. China, Vietnam, Laos, Cambodia leh Malaysia gamte tawh teh in bel Kawlgam ah Biakna tuamtuam in suahtaakna ngah mahmah lel cih ding hi leuleu hi. Gentehna in kei bang pen Rome pan Cardinal dinmun hong kipiak ciangin Kawlgam ah zong suakta takin a lopna Pawipi kikham thei lel hi. Kumpi tung phalna lai nget masak sese kul tuan lo hi. Tuamah bangin Catholic Phungzi sintheihna sangte zong suakta takin kihong thei lel hi.\n10. Pope tawh na kimuh tung un Pope in Kawlgam vai gen tuam hong nei hiam?\n– Cardinal dinmun ah hong kilapsan ni in Pope Francis in hong genna ah Catholic Christian pen Kawlgam a h na tawm zenzen uh hangin thumaan thutak gen lamsangah na hangsan mahmah un la, thumaan lo tawh thukhenna cihte na nial hamtang un. Thumaan thutak leh itna a nuntaak theihna ding ahinaak leh na nuntaakna uh zong a pia khia ngam dingin na kiging khol un cih thu hong gen mah ei.\n11. Kawlgam mi bup aa dingin vaikhaak / gennop na nei hiam?\n– Kawlgam mawk pen minam tuamtuam omna gam himawk ahihman in Sakhituihuup (Rainbaw) tawh a kibang, Colour tuamtuam kigawm khopna hi in, etlawm mahmah hi. Kawlgam aa ding bek hi lo leitungbup aa ding ka deihsak penpen thu in Daihna (Peace) ahihi. Gam sungah khantohna a om theihna dingin Daihna a om phot ding thupi masa pen hi. Kawlgam a om minamte pen innkuan khat a bang hi in, biakna hanga kibatlohna te nawlkhin phot in innkuan ki Itna lungsim nei ciat lehang Daihna ih cih in hong nungzuih hamtang pah ding hi. A tawp khakna ah Itna in gualzo ding hi cih kei upmawhna hi.\nSiamlo pipi mah in deihsakna leh Itna tawh Mangkam pan ei kam tawh kong hanciam ahihi. Khialhna a om leh hong maisak un.\n-Translated by Francis Lamthang (Zomi Quavadis)\nNext: Anghuaina leh paampaihna (Inclusivism – Exclusivism)


url: =ZAM Thupuak :: 25 January 2015 :: ZOMI DAILY\nposted on 24 January 2015 at 3:02 pm Lomkholna: News, Newsletter, Refugee, ZAM, Zomi\nZomi Nam Ni mapan khopding sapna\nAtung a thu tawh kizui-in, Zomi Nam Ni picing takin bawlnuam ihhih manin Malaysia gamsung aom Zomi akici khempeuh nong kihel nading un zahtakna lianpi tawh kongsam uhhi. Zomi Nam Ni ih bawlzawh nadingin sum leh pai tampi ki samding ahih manin muanna leh lametna lianpi tawh Zomi Nam Ni Committee in anuai a bangin ma ih pankhopding kong zawn uhhi.\nZomi Nam Ni Committee 2015\n22 January 2015 ni-in ZAM zumpi ah Zomi Nam Ni 2015 bawlvaiding Meeting kinei a, Zomi Nam Ni hong makaih dingin anuai ateng panmun kiseh hi.\nPresident (1) : Hau Suan Khai\nPresident (2) : Dr. Cin Sian Pau\nSecretary (1) : Francis Thawng Cin Kham\nSecretary (2) : Daniel Vum Khan Mung\n: Sia Thang Lun Mung\n: Rev. Thang Do Khen\n: Rev. Gin Khan En\n: Siama Deih Mang\n: ZOCUS & Laipian pawlpi\n: Sia Gin Do Khup\n: Sia Mangpu, Sia Cinpi\n: Sia Gin Khan Tuang,\n: John Mungpi, Sia Sim Mang\n: Sia Tuangpu, Sia Kimpu,\n: Sia Thaa Mung\n: 2014 Zolia & Zotaang teng\n: Zomi Daily, Sia Hau Thang,\nChair Arrangement :\n: Sia Phillip Khaipu,\n: Sia Kep Lian\n: Siama Ngaih Hau,\n: Sia Francis Lamthang\nMapan khop ding dan\n⦁ Khuakhat pan mimal 100 val aom te RM200 pan atungsiah\n⦁ Khuakhat pan mimal 100 nuai aom te RM100 pan atungsiah\n⦁ Biakna pawlpi khatciang RM200 pan atungsiah\n⦁ Khua kipawlna leh Pawlpi panbek hilo in, mimal inzong piaknop zahtek kipia thei hi.\nMapan khopna apia ding khua kipawlna, Pawlpi te leh mimal khempeuh in a nunung pen February 15 ni ma piak kim ding.\nGamdang mite ading a kibawl Kad Perjasa (Privilege Card) Immigration te’n sanglo\nImmigration Department Enforcementin “Privilege Card” a kici Company khat in kumpi phalna omlo a Malaysia gamsung lut te kikepna dingin a bawl tawm uh Card tampi man uh hi.IDE Director Datuk Ishak Mohamedgenna ah “HihCard pen laibu lo tawh Malaysia gamsung lutte zat dinga kibawl hi-in, hih Card tawite peuhmah thuneite in bangmah cih thei lo dingin gen uh a RM250 pan RM700 tawh zuak khia uh hi” ci hi. Card bek hilo card ngah theihna ding ngetna laidal (Applica-tion Form) tampi tak zong man uh hi.\nPrivilege Cardaki bawlna Company neite hi dinga upmawh Singaporean khat leh Indonesian khat kiman pah uh a, thu dot phat dingin khum lai phot uh hi. Hih upmawh mi nihte a kimat tak uh ciangin Singaporean pa in gamdang zin theihna laibu thuneite tungah lah khiat ding neilo hinapi gamdangmi hihna Passport bekbek nga bang na tawi hi. Indonesian pa leuleu pen Malaysia ah tanau vaan ding danin hong pai hi-napi hih Card bawlna Company ah asem suak dan ahihi.\nCompanies Commission of Malaysia te ciaptehna sungah Privilege Card bawlna Company min masa penEuro Custom Scrap Metal Sdn. Bhd.hi-in, a nung ciangin min dang andypengenngentot (M) Sdn. Bhd. tawh laih uhhi. Hih Company pen February 2006 kumin Kumpi sungah amin kikhum hi.\nHih thu akikan cilin Company in lai thupiDeputy Minister of Human resources, the Chief of Police, Deputy Inspector General of PolicelehMinistry of Home Affairtung pan ngah uh cih kimu khia hi. A hizongin tua laidal thupite pen phuahtawm laidal mawkmawk ahihlam thukante in khuanung theih kik uh hi.\nDatuk Ishak Mohamedin a gen behna ah “Ministry of Home Affairsin gamdang pan nasem dinga hong paite (Migrant workers) tawh kisai sep ding khempeuh ko sep ding hi. Ko septaang hong sepsak dingin Agents (Puaisa) cihte kua mah sawl kei ungh cih thu January 16 ni-in mikim theih dinginPress Releaseah pulak khia hi” ci hi. A thugen zomto leuleu in, “Tua ahih manin Company in 4,000 val “Privilege Card” a zuak khiat khitsa te penImmigration Departmentin theihpih ngiatlo hi. Thulehlaa a kikan san laitak hi-in, a kizawh khit dikdek ma tengin hih Company i License pen CCM in sisak phot hen cih ngetna zong ka bawl khin hi. Tua kipan mipite leh Malaysia sunga gamdangmi nasem tengin andypengenngentot (M) Sdn Bhd leh a puaisa te uh tawh kizopna na bawl nawn kei phot uh hen la, haksatna neite in Immigration Department hong bel pah zaw uh hen” ci hi.\nZomi akua mapeuh in hih Kad Perjasa (Privilege Card) hong kizuak leh leivetloh, upvetloh dingin kong tangkokhia uh hi. Source: BERMANA\nKhenpi Gukna – Teenna ding\nInn le lo\nI teenna khamtung inn leh na teen nang American a om innte omdan kibanglo hi. I vanzat, tui zatdan, electric mei zatdan inn sung kisil buk zatdan kibang nawnlo hi. Leisek kiciang inn (atuam a kilam inn) American gamah kimu thei hi.\nNa teenna ding inn hong vaihawmsak agent te’n hong geelsak ding hi. Tawmvei sung om nang ahih kei leh omden nang inn ah i teeng ding hi. Na teen nang innah a kisam bulpite ahi inn vanzat, lupna, beel leh kuangte leh nektheih tuamtuam na muan mawh huhna vante ahi hi. A sapman a tawm inn khan ngah nang baihlo thei a, innkuan khat ngah innkhan leh adang khat ngah innkhan asap kibanglo hi, cih ei gambel te’n theih ding kisam hi.\nAmerican na tuncil a, na omna a kha masa inn sapman pen Agent te’n tavuan la ding uh a, kha nihna inn sapman leh zatna tuamtuamte nang tavuan ahi hi.\nI zuih i theih ding thu khat om a, inn sapna inn neipa tawh kiciamna laibawl ding kisam hi. Inn saphun pen kha khat ahih kei leh kum khat kha 12 cih bangin ki lamdang hi.\nInn le lo man\nKhuapi khat leh khat, veng khat leh veng khat sum zat ki lamdang thei hi. I teenma in America te’n inn puah khol ngeilo uh hi. Mi 4 mi 5 apha innkuan khat, lupna khan nih a nei khat hong pia ding hi. Na khasum tawh nasap zawh ding khan agent te’n hong teelsak ding hi.\nKha sim inn sapman banah inn van tawh kisai adang na lei ding kisam lai hi. Electric zatman, telephone zatman, gas mei zatman, nin buak mante zong na piakkul hi.\nInn na kituah leh\nAmerican te zong mun khat pan a kituah mah bangun nang zong mun khat pan mun khat na kituah ding ciangin na innsapna kiciam hun a tun tak teh kituah thei pan hi teh. Thukhun sungah hong lah mah bangin inn khatpan inn khat, na kituah ding, gammi a suak nailo American gammi suahna leh Immigration USCIS zumah na omna (address) thak na theihsak ding a thupipen ahi hi.\nTelephone bulh leh zatdan\nTelephone na bulh kei leh zong ki om thei a, bulh a, nazat theih nadingin kha khat ahih kei leh tua sang tamzaw bang na ngakkul ding hi. Telephone na zatman piakkul cih zong na ngaihsut kul hi.\nKhua sung sapman (na omna gamke bek) leh mundang gamdang sapman ci-in nam nih om hi. Sapman pen agamla/anai, bangtan zang cih tawh na piak kul hi. Hih tawh kisai atungthak gambel mite’n a tawm beithei penpen nazat ding uh ahi hi. Gamdang sapman a tawmthei pen ahi phone kat olno tak kilei thei ahih manin mobile phone zangni cileng i bulh ding teh kiciamna kibawl kul masa in a sapman zong tam thei mahmah hi. Zopzop lai ding…\nMalaysia kumpi zumpi omna ahi Putrajaya panin thunei te’n United Nations Refugee Agency te kiangah na gambel mite uh mundang ah hemkhia mengmeng un ci’n a lunggulhna uh genkhiagiapInsider pan kiza hi.\n“Deputy Home Minister Datuk Seri Dr Wan Junaidi Tuanku Jaafar” in agenna ah Malaysia pen UNHCR United Nations High Commissioner for Refugees Convention ah suaikailo, letmat thuhlo hi. Ahi zongin Malaysia gamsung ah UNHCR Card atawi mi 150,000 bang ki buaipih hi ci’n genkhia hi. Tualak ah atawmzaw pen Kawlgam pan ahihi.\nDeputy Home Minister papen George Town aom Penang Police Headquarter ah apailaitak in agenkhiat hi a, Penang ahzong Kawlgam mite kithahna vai mahtawh apai ahihi. “Malaysia gampen UNHCR Convention ah suaikailo gamkhat ahihlam pulakkhia kulta hi” ci’n Penang Police Chief Datuk Abdul Rahim Hanafi tawh akimuhna ah genkhia hi.\nPenang sungah Kawlgammi luang 18 bang kithat a, kithat ciangbek hilo in akhut akhe te sasem bangin ki tangtonggawp a, muntuamtuam ah kipai kawi-kawi hi. Tuabang in thah athuak leh athat tepen Kawlgammi ahih banah pawlkhat pen UN Card atawite hisawnsawn hi.\nHihthu pen thuhoih in ngaihsunleng gamthumna kipuak mengmeng dingin Malaysia kumpi in UN Agency te kiangah hong ngetsak hi cihtheihtawh kibang hi.\nThuhoihlo dingin ngaihsunleng Malaysia panin UN Signatory gam te ah puakkhiatding cih himawk a, gentehna in India, Thailand, Indonesia, Nauru, Papua New Guinea, etc…cih gamte khawngah hongkipuak mawkleh lungdamhuai masa khollo khading hi. Zomi Daily Sawltak\n⦁ Hau Suan Langh (Vangteh) 16 January ni-in Traves Balai Polis panin ki tan khia thei.\n⦁ Lian Sian Muang (Laaitui) 16 January ni-in a kiman a ki buaipih san laitak.\n⦁ John Gin Sawm Tung (Laaitui) 13 January ni-in a kiman a ki buaipih laitak.\n⦁ Do Sian Langh (Zozaang) 19 January ni-in a kiman a ki buaipih laitak.\n⦁ Huai Sian Cing (Singunau), Pau Dot Thang, Thang Biak Sang ni 16 January ni-in a kiman Shah Alam Immigration Lockup ah ki buaipih laitak.\n⦁ Mungno (Vangteh) 19 January ni-in Glen Specialist Eye Center, Ampang ah ki buaipih.\n⦁ Niang Dim Cing (Ngalbual) 20 January ni-in ACTS leh IPR ah ki buaipih.\n⦁ Paul Pau (Vangteh) 21 January ni-in NGO zato ah ki buaipih.\n⦁ Bukit Jalil Camp, Block (A) a om UN te interview a paiciang a kisam kha ngeilo a ki paampaih kawlgam mite 17 te UNHCR-OPI ah ki report sak.\nMin : Nang Sian Piang\nKhua : Tuitangzang\nPa : Do Go Kap\nNu : Ning Za Luan\nSanggampa pen Klang KFC ah nasem hi-in, a kimuh loh zawh kha thum bang sawtta hi. Amah amu leh athei na om uh leh hehpihna tawh ZAM zum hong zasak un.\nNew Life 4 U Ministry”N4M”te makaihna Camp omding\nCamp lutding mi 30 bek kisang ding a 31/01/2015 ni dong kisang ding hi. Camp lut ding nadeih sak (adiakdiak in guihtheih khamtheih zang) sanggam leh khuapih te ahun lapin sazian nong puakna dingun N4M pan kong zawn uhhi.\nJanuary 10 ni ZAM hall a Tune Insurance leite na card uh kingahta ahih manin ZAM ah hongla un.\nZomi Nam Ni ading mapan khopna piasa teng\nAnlangh 100 Laipian Pawlpi 200\nNgalbual 100 Tuizang 100\nThalmual 100 Mualbeem 200\nFree Cidamna velciana kinei\n18 January 2015 ni-in KL Adventist Pawlpi vaihawm siamna tawh Zomi gambeelte adingin ZAM hall ah Penang Adventist Hospital Peninsular Malaysia Mission of SDA Church pan hong pai-in mimal 107 free in kilak thei-in sun an hong vakbeh lai uh hi.\nHEI tawh kimuh khopna\n21 January ni-in Health Equity Initiatives (HEI) zumpi ah ZAM panin makai nih tawh holimna kinei khawm thei-in adiak in lungsim cidamlo te bang ci kep khoi ding cih ki kupna kinei hi. Zomi sungah lungsim cidamlo a om leh ZAM zumah hong zasak un.\n⦁ Kap Khen Thang in tukal Thupuak bawlna ding RM50 hong piakhia ahih manin ki lungdam mahmah hi.\nTusung teng Malaysia mun khempeuh phialah lamkhak (roadblock) omden pian hi. Zomi te ih hawhna ih ciahna ah kidawm in pilvaang ciat ni. Kota Raya kiim tengah tusung teng mawtaw tawh luak den ahih manin UN Card tawi nailo Zomi peuhmah a kisam lua ahih kei naak leh vaak loh theih kisin ni.\nPrevious: Tongsan Weekly Journal in Registration ngahta\nNext: A (6) veina ZOSIAM nasepna lawhcing mahmah


url: =ZAM Thupuak :: 09 Sep 18 (Kidop siamni) :: ZOMI DAILY\nposted on 8 September 2018 at 1:02 pm Lomkholna: Malaysia, News, ZAM, Zomi\nZOMI IDOL MALAYSIA -2018 MIN KIPIA THEI LAI HI\nKumsim ih neih ngei om mah bangin Zomi Khuado pawi muakna in ih bawl zel Zomi Idol Malaysia-2018 ah a lutnuam te in min ki ap thei ta hi. Zomi Idol Malaysia-2018 a ding in Idol Committee pan in hong teel khiat uh late pen\n(1) Zomi Sunni (Theinkhai)\n(2) Mite sang (VC Mang)\n(3) Nang leh Nang (Khuppi)\nhih dawng (3) hi ding hi. Idol tawh kisai in a nunung min piak theih ni ding pen September 10, 2018 hi dinga, kidem ding ni pen 17, 24 September leh 01 October nite ah sun 11:00AM -5:00PM sung hiding hi. Form a fill up masain Sound Track zong ngah pahpah ding ahih manin akisinbaih nuamte in form fill up baih pah ding kisam ding hi.\nIdol lutman RM 150 hidinga, sound track pen Committee pan pan in hong kivai hawm sak pah ding hi. Idol kidem ding te kimuh khopna pen 13 September 2018 ni sun 12:00 hun in ZAM zum ah kinei ding hi. Idol tawh kisai in tel beh nop a om leh Sia Thawng Pi 016 644 3011, Sia Enpi 017 334 2760\nZOMI LEAGUE : Ih bawl ngei a om mah bangin Zomi League 2018 zong nopci tak in kibawl ding hi. Zomi League a lut nuam te in September 23 ni a nunung pen in team list sazian kipia thei ding hi. Zomi League lut man pen RM800 leh Deposite RM400 hi ding hi. Hih anuai a te tungah Team list sazian kiap thei ding hi.\nKhuado pawi nasiatak a bawlna dingin sum leh pai tampi hong kisam ahihmanin muanna leh lametna lianpi tawh Khuado Committee in anuai a bangin ma pang khawm dingin kong zawn uh hi.\n1. Khua kipawlna pan RM200 pan a tungsiah, Biakna pawlpi khat ciang RM300 pan a tungsiah leh 3. Khua kipawlna leh Pawlpi panbek hilo in, mimal in zong ma ih pan khop na dingin kong ngen uh hi. Khuado ni dingin 15 October 2018 (Monday) ni dingin kikip sak hi.\nZomi te kumkhen Khuado pawi ah Malaysia leitang tung a om Zomite khempeuh khatzong pelemlo a, ih kihel kim theih nading deihna tawh kong theikhol sak uh hi. Tuasung ah Zomite maban ding thugenna, Zomi Idol Malaysia 2018, Laam tuam tuam, lasaknate a kipan kivakna/talent show tuamtuam zong om ding a hihmanin khuahun sia leh thusia tuamtuam te tawh kipelh nadingin thungen ciatni.. Zomi Khuado pawipi muakna in ih neihngei sa mah bangin in Zomi League kimawlna zong om ding hi. By: Khuado Committee 2018\n3. Harvest Christian Church -RM200\nTeelna (1) Hih na teel leh 31 December 2019 dong na card hong renew sak dinga, ahi zongin 31 December 2019 pan kipanin UNHCR te mi kahinawnkei dinghi cih lungkimna suaikaih (Signature) hong hih sak ding uhhi. Kum khat leh kha 5 sung khawng UNHCR misuak lai ding cih na ahihi.\nTeelna (2) Hih na teel leh appointment laidal hong pia pah ding uh a, tua zui in interview phi kik kul ding ahihi. Kawlgam ciah kik theih lohna, galtai hih na cihte amau thukhun a huam dingin ih phi theih ding kisam ding a, tua dan ih phi theih leh UNHCR card hong pia kik in gam 3 na lam kizom thei ding hi. Ahi zongin UNHCR card ih ngah cil hun lai ih interview tawh hong kibang khollo ding a, ei lam pan thu leh la tampi tak kician takin ih gelkholh ding thupi ding hi. Amau thukhun sungah ih lut zawh kei leh hehpih ngetna lai khat vei ki at thei lai ding a, tua ah zong ih lut zawh tuan kei leh UNHCR tawh kisai nawnlo kihi pah ding hi.\nZomi pih akua ma ciatin ih mailam ding hoihtak ngaihsun kawmsa in ei mahmah lungkim takin ih khentatna lampi mah ih zuih ding hong thupi ding hi. Midang khat khentatna tawh ih kalsuan ciangin kimawhsakna leh ki khasiatna tam thei ahih manin ei ma khentatna mah tawh kalsuan ding i kihanthawn hi.\nMalaysia gam sungah om Zomi a kuama ciat in ih gamsungah thunei te in agam sungah phalna neilo a omte nasia takin a matna tawh kizui in ih omna ciat pan omdan, khawldan, hawhna ciahna leh vaksuk vaktohnate ah pilvang kawmsa in vakin, a kisam lopi in mawk vakvak kei zaw in. Inn kiim innpam ah minam dangte mitdonglo ding kidawmin, gamtatna ah kikhual ciatni. Kimat kihen zong hong tam semsem ahihmanin na lawmte, na pawlpi kem siate ahih kei leh na khua makaite kiangah na phone No. leh Card No. copy te uh kem sak/thei sak hamtang un. ZAM palai te, Pawlpi siate, Upate leh Khua makai te khat peuhpeuh ii phone no. ciamteh in lotngah hamtang in. Hih anuai a phone no. te hoih takin na ciamteh hamtang un. Sia Tuang Pu : 016 254 4093, Sia Go Mang : 018 202 1216\nMYRC CARD KI LA THEI\nJuly 18, 2018 ni ciangciang ah MyRC card abawlte in na card te uh kithoh theita ding hi. MyRC zumpi ah kila thei dinga, card bawlna receipt leh ZAM card tawh ki thoh thei ding hi. MyRC card a bawl thak nuamte in zong ZAM zum ah min sazian ki pia thei lai hi.\nPa Thang Lam Cin leh Nu Cin Nem Cing te tapa Tg Thang Suan Pau (Kum 8) in awmsung damlohna tawh Kalang zatopi panin 03 September 2018 ni-in hong nusia aa, 06 September 2018 ni-in Kalang Meru han ah kituh kik thei hi. A dah akap a innkuan pih te tawh kibangin ZAM/ZSM pan in dahpihna ih pulak khia hi.\nWELCOME TO ZAM: Kawlgam, Vaigam, tuipigal leh gam tuamtuam pan Malaysia ah hong zin Zomi makai te’n Zomi zumpi ahi Zomi Association of Malaysia (ZAM)ah nong hawh/phak hamtang nading un itna lianpi tawh kong zawn uh hi.\n1. Khai Tan Thuam (Saizang) Kelana Jaya Clinic\n2. On Khan Dal (Tungzang) Serdang Hospital\nKham Lam Khup (Kuanglian) Kajang thong ah\nCin Khan Thang Kajang thong ah\nDeih Cin Khai (Chantagyi) Kajang thong ah\nThang Thawn Piang (Kaptel) Kajang thong ah\nLUNGDAM KOHNA : ZAM zum leh nasepna te adingin mapan khopna hong pia te tungah lungdamna lianpi kong pulak khia uh hi. Zomi te itna veina taktawh ih zumpi adingin hibangin mapang khawm in nong dinpihnate hang mah uh tawh tuni ciangdong a kikal suan toto zo ahihi. Mailam ah zong a piakhia zo semsem ding in TOPA’N thupha hong pia henla, a zahtampi in hong thukkik tahen. Thang Deih Pau (Lailo) RM50, Nang Khaw Khup RM20\nPrevious: Malaysia, Kota Damansara vengsung aom Bus Stop khat mawtaw in nawkkha, mi 8 liam\nNext: Bethsaida bual omlai ~ Pu Thangboi


url: =Gamgi (Boundary) ~ Rev. Dr. Thuam Khan Thang :: ZOMI DAILY\nposted on 4 December 2014 at 11:18 am Lomkholna: Article, Thuamkhanthang\nLeitung ah gam 200 val ki-omta a, Gamgi kinei ciat hi. Kawlgam ah State leh Division te in Gamgi inei ciat hi. I khua ciatah Gamgi inei hi. Mimal in Lo gi inei ciat hi. Gamgi icih ciangin, neihsa khenna, lahna, ahi hi. Eimau gamsung ciat ah tengding, mi gam sungah tensak loding cihna ahi hi. Biakna/Upna ahzong Gamgi inei ciat hi. Leitung aom biakna pi namli te inzong Gamgi neiciat uh hi. Upna gamgi, ngeina gamgi, kalsuanzia gamgi inei ciat hi.\nTulaitak ih Upna gamgi itheih nangin, a tenna lui mun thu itheih masak ding kisam hi. Pu le Pa tehun, Pasian thu atheih manun, Pasian mah na lunggulh uh a, Upmawhna tawh bia uh hi. Kiim le paam a om milim biate thu galzak uh a, amau up mawh thute tawh gawmkhawmin bia uh hi. Anungta Pasian om hi cih vaang up uh a, ahizongin ciantheih lo uh hi. Pasian langah dawi omhi cihzong thei uh hi. Pasian a gen nop uh ciangin “Khuavaak” na ci uh a, Dawi agen nop uh ciangin “Khuazing” ci uh hi. A theihcian lohuh Pasian a zonkawmun, dawi le kaute launa tawh bia uh hi.Pu le Pa te’ Upna Gamlui sung thu, tudonga hong khih, ibuaipih deuh thute enkhawm dih ni.\nPu le Pa te in mihing in asithei lo kha nei hi cih um uh hi. Kha ading Khual mah mah uh hi. Khate’ tenna “Vantung” leh “Leinuai khua” om hi cih um uh hi. Misite kha pen “Sikha” ci uh a kihta, lau mahmah uh hi. Sikhate hong lungkim lo thei, hong khemthei, hong hehthei hi cih um uh hi.\n2. Dawi le kau kihtakna:\nMi pawlkhatte Mang (dream) in ukcip leuleu hi. Mang khempeuh mang pha le mangsia in khen uh hi. Mangsia amat uhciangin lungnuam lo uh a, lau uh hi. Tua bek hilo, Zulei lamkan, Ciikpi ham, Vasa ham zakngei loh khat peuh, pianngei ahi lo, apiangsual na khatpeuh amuh uhteh kihta uh hi. Lau uh hi. Tuhun Melmuh Tongsan (Television) sung a Discovery channel sung ganhing lamdangte Pu le Pa te in mu leh, Dawi a sakding tam mahmah hi. Bum le Ai om hi cih um uh a, kihta in lau uh hi. Hici bangin Pu le Pate in nisimin launatawh anungta ahihna imuthei hi.\nPu le pate lunggulh, azonzon uh Gamthak, Sangmangte in hong puak ciangin lungdam takin sangthei pah uh hi. Sangmangte bawlsia, langpan cihte igam sungah om lo hi. Pasian thu ahilh uhteh sangtheipah napi uh, Gamthak sunga tending, gamlui (Zulim salimte) te nusiat dingpen haksa sa uh hi.\nNa khempeuh abawl Pasian ahi hi. Pasian pen itna Pasian ahi hi. Jesu Khris: Pasian in abwlsa mite hon gumkhia dingin Jesu Khris hongsawl hi. Jesu Khris Hon pa leh Gumpa in a sang khempeuh, Pasian tate suak hi. Mithak, Nuntakna thak, gamthak sungah nuntakna-Upna tawh kipan hi.\nGamthak sung nuntak ziading, Thukham Nam 10 tawh hong hilh masa a, Topa Jesu hunteh Mualtung thuhilhna (Mate 5,6,7) tawh hong hilh hi. Sawltak Paul in mikim teltheih dingin laikhak bu 13 sungah hong cian gen hi. Gamthak sung nuntakna in Itna bulpi tungah kinga ahi hi.\nPasian geelna bangin Leitung kihei a, Ama deihna bangin Gamthak sung nuntak ding deih hi. Dawite pen Jesu Khris in Singlamteh tungah a zawh khitsa ahi hi. Thu umte, Sikha launa, dawikihtakna, thu lamdang piangte hangin lauding patauh ding hi lo-in, Pasian bulphuh nuntakna tawh nisim nuntakding hizaw hi.\nPu le Pate in Pasian thu sang uh a, Khuavaak sung nuntakna a kipat uh ciangin haksatna tampi thuak uh hi. U le nausung kitelkhialhana, Sabawl sazaang tatsatna, sung le pu kiho theih lohna, beh le phung tawh kikhenna, khua le tui pan hawlkhiatna cihte thuak uh hi. Pasian thusung ah amakaih ding kicing nailo, Upna thu ah kip nai lo uh ahih manin, lungzuan khuangaih athuaklawh tampi om uh hi. La bang a sak uh ciangin, Sakkik (Chorus) pen la mah sa-in sa lanlan uh hi kici hi.\n5. Aisan/ Khutlam en loding hi.\nLeitung gam khangto te in sumhaute, gam 2 ah tenkhuan pia hi. Tuhun the Pasian thuzui tampi takte in hih Gamkawm nuntakna sungah nungta-in, Gamgi kician nei nawn lo uh hi. Leitung ah gamgi kituhin galpiang thei zeel a, mi tampi pi in sihlawhin, Gamgite kician takin bawlsinsen uh hi. Tua mah bangin Tapidaw Upna Gamgi pen Gamlui gamgi tawh kikhensa hi a, Gam kawmin kiteng thei lo hi.\nNipi ni-Kikhawmman lo-U le nau tutkhopni bekin kizangh,\nHanken/Kawsah/Lamtak te zatna,\nThu-um khat le khat Kumpi zum ah kikhiatna,\nPawlpi khat le khat kilem lohna,\nLawki ngeinate zatkik kikna,\nBeh le phung, U le nau thubek thupisakna,\nBum le Ai zatna, aisan khut lamet sakna.\nKhamtunggam Pasian thu hong tunkhit Kum 100cinpawi ibawl khin a, Kum 200 sungah manawh tota ihi hi. Khangciamtehna bang hileh Khang 5 nasung tungta ihi hi. Itheih lohkalin, igamgi itelnawn lohna, Gamlui sung itunkikna te pan anuai abangin kipuah kik hunta hi.\n1. Upna thu:\nTapidaw Upna bulpi in Jesu Khris Honpa le Gumpa a sanna ahi hi (Efesa 2:8-9). I pu le pa te’n haksatna tampi thuak ngamin nasang uh hi. Tuhun khangte’n mimal tapidaw suahna mah ineician hiam? Gupngah ikitelcian hiam? cih kitel dot masak ding thu ahi hi.\nDawi kihtakna thu-ah, Dawite pen Singlamteh tungah Jesu Khris in eite a dingin a zawhkhitsa ahi hi. Kihtak ding lau ding hi lo a, Jesu muanna sungah I khamuan ding hizaw hi.\nMilim biate Upnate: Kaam (ကံတ၇ား) upna khempeuh, Milim biate Upna ahi hi. Kaam tawh nasepna khempeuh zathuai lo hi. Fund zonna te ah Kaametna (uHprf:) ci lo-in Fund zonna mah hiding ahi hi. Che tawh kizom sumzonnate zatding hi lo hi.\nUpkhialhnate (Supersticious): Mang upna, Zulei lamkan upna, Cikpi ham up na, vasa ham lamdang upna, apiang ngei lo khat apianteh khiatna neihsakna, sunglut upna cihte khempeuh, milim biate upna ahi hi. A uphuai alamdang aom hangin Lai Siangtho gen hi lo ahih manin Pasian tate upding hilo hi.\nThupiang khatpeuh ahang (cause/reason) kankanna in I Pasian upna hong siasak hi. Ahang Kankan napan, dawi upna tuamtuam tawh kizom hi. Ahang kan ding hi lo-in Topa tungah ikingak bit ding ahi hi.\n2. Ngeina puah dingte:\nSih sagawh: Misi neih ciangin, tuhun teh gamdang omte sumtha hong hatin Sa gawh itamzat ciat hi. Sunsiah bawlpen ngeina hoihkhat hi napi, Samal a kihawm ciangin Lawiki vai hi leuleu hi. Samal hawmna in Dawibiakna tawh kizom ahih manin hawm nawn keileng Pasian thutawh kituak bek hi.\nNopna-Dahna hunte: Nopna dahna hunte ah, Lai Siangtho hilhna zui-in, Pasian thutawh kituak thei penpen izat ding hoih hi. Mo kiten ciangin, khang lui ngeina leh I minam ngeina tuamtuamte zangh lo-in, Tapidaw ngeina mahtawh kitensakna hoih hi. A hizongin a siangtho lopi letthat deihpen thupha khak tan hi. Siangtho na kisamte inn thunget hoihtak a bawlding kisam hi.\n3. Gamtat Luheek puahdingte:\nNisim gamtat kampaunate ah, Pasian thutawh kituak hi, hoih muh siamna (optimism) neih ding kisin hun mahmah tahi. Innkuan sung, pawlpi sung, veeng le paamsung, khuasung tawh kizopna ah Hoihmuh siamna, thapiaksiam mite ahih nangin kisin hunta hi.\nThuneih laneih ciangin: Thuneih laneihna aom ciangin, pawlpi ah, pawlpi kipawlna adawldawl zui-in kineih dingbek ahi hi. Kumpi zum peuhmah ah kikhia lo ding hi (1Kor.6:1-11). Kim le Paam kepsiamna: Pasian bawlsa Singkung Lopate it siamin, ganno te zong itsiam ding hi.\nhang a thahna athuak Rev. Dietrich Bonhoefer in, -“Jesu nungzuihna pen abaih hi lo hi. Haksatna tampi thuakkul hi, banghang hiam cih leh Jesu in anuntakna pia-in hong gupkhiatna hang ahi hi” ci hi. -“Hehpihna namnih om a, a man-ol leh amanpha hehpihna ahi hi. Jesu hehpihna in manpha mahmah hi ci hi.\nGam lui leh gamthak kalkaak kawmin ut bang tak a nuntaktheih hi lo hi. Gamthak mi ihihleh gamthak ngeina bangin gamthak gamgi huamsung ah nuntak ding ahi hi. Tapidaw nasuahzawh kum bangzah? Tui na kiphum zawh kum bang zah, na pianthak zawh kum bangzah? Na nisim nuntakna in Gamthak mi na hih leh na hih loh kilanghsak hi. Kum 100 cinkhit galkah nuntakna ah, kipuah pha-in, Pasian tate, Pasian tate bangin nungta ciat ni.\nIh gamgi pua ah iten theih loh bang, ikhua gamgi pua ah lo ikhawh theih lohbang, I pawlpi gamgi pua ah I omtheih loh bangin, I Upna gamgi pua ah ding lo-in, gamkawm Upna nei lo-in, Jesu Upna hangah, gamthak ateng mithak, lungsim thak, nuntakzia thak tawh nungtakna, iupna gamgi sungah anungta-in kalthak suanciat ni. Rev. Dr. Thuam Khan Thang (BBC, Tedim)\n4. Sian Ngilh Loh Lian: Sunglut A om tam?\n5. Chin Khua Khai: The Cross Among Pagodas; 2003\nPrevious: 2013 Lungdambawl (Christmas) Thupuak\nNext: Thukham & Zeisu (Alim leh ataktak)


url: =Egypt ah bawlung kimawlna pan kithahna lianpi piang - TUNGZANG NEWS\nEgypt ah bawlung kimawlna pan kithahna lianpi piang\nEgypt gam nisuahna lam Port khuapi ah February 1, 2012 ni-in bawlung kidemna thupitak khat omin, bawlung pawi en mihonpite lakah kitot/ kithahna lianpi piangin mi 79 si-in 100 val liam cih AFP in gen hi. Tua buaina kipatna ahang pen bawlung kidem Al-Ahly Team & Al-Masri Team te hi-in, Al-Ahly Team te in Al-Masri te 3-1 tawh a zawh uh ciangin, a lel pawl ahi Al-Masri Team te le amau mipite thangpai uh a, Phitmut (Referee) pa le bawlung Team te apua lam pan suang le tuithawl tawh dengin, alangte zong sosang pah ahih manin, kitotna le sihna liamna lianpi piang ahi hi.\nHih kitot/ kithahna pen Egypt gam sung bek hi loin, leitung bawlung tangthu ah a om ngei lo thu khat ahih manin, FIFA in , bawlung kimawlna ading lungzin Ni " Black day for football " ci-in ciamteh hi. Tua banah Egypt Parliament in hih vai tawh kisai thukin Holimna ( Emergency Meeting) nei dingin pulak hi.\nHi buaina tawh kisai upmawhna tuamtuam kinei a, adiakdiak in nung deuh a khawl Egypt President Mr. Hosni Mubarak i mi pawlte in bitna lam nasem palikte (Security) thanemna zong mu uh ahih manin, mipi sosanna dingin a vaihawmna khat hi dingin kigen hi. Kamdang khatin gen leng naamvai ( Political) hang mah hi zaw dingin ki-ummawh pen hi. Hih buaina hangin English Premier League program teng zong kikhawlsak ta dih phot hi.


url: =Indonesia gamsung ah lokuan numeikhat gulpi in valhlum :: ZOMI DAILY\nposted on 16 June 2018 at 10:09 pm Lomkholna: Indonesia, News, Sawltak, World\nIndonesia gamsung ah numeikhat mehhuan bawlin akuankhia hi a, inn ciahkik nawnlo in mangcip hi. Tuaciangin tua numeinu ii mehhuan bawlna geinaiteng akizon kawikawi ciangin Python thampi khat kimu a, tua thampi in numeinu avalhlum ahihlam kitheikhia cih AFP pan kiza hi.\nIndonesia, Sulawesi, Muna Island tung aom Persiapan Lawela akicihna khuasungah zanni Friday ni in thupiang ahihi. Numeinu pen amin Wa Tiba kici a, kum 54 aphakhin khat ahihi.\nTua numeinu pen alokuanna, nasepna panin mangcip ahih manin, akizonzon ciangin Python agilvah mahmahkhat kimu hi. Tua thampi in valhhi ngelngelding cihtawh tua thampi kiman in, agil aki kheikhiat ciangin tua nupinu pen gulpi ii agilsung ah asisa in akimukhia ahihi.\nNumeinu avalhlum thampi pen saumahmah a, asauna Pi 23 Feet (7 meter) tak ahihi.\nLocal Police Chief Hamka kici in agenkhiatna ah khuasung mipi te’n tua numeinu pen aciahloh ciangin zonghuanpah ngeingai uhhi. Gulpi agilvah mahmahkhat amuh uhciangin numeinu valhlum hiding cih ummawhpah uh a, tua gulpi thatlum in, agil akheikhiat uhciangin numeinu akimukhia ahihi ci’n genkhia hi.\nNumeinu pen lokuan aciahtheihloh ciangin ameltheih tanaute leh khuasung mipi akigawm in mi 100 val bangin zonghuanpah ngeingai uh cihi.\nVideo: An Indonesian woman has been found in the belly of a giant python after the swollen snake was captured near where she vanished while tending her vegetable garden, police said Saturday. The body of 54-year-old Wa Tiba was found Friday when villagers cut open the seven-meter (23-foot) python.\nPolice Chief in agenbehna ah amangcip numeinu ii akhedap leh atamta puakte akimuhna panin 30 Meter aki gamlakna munah tua gulpi pen aki mukhia cihi. Gulpi pen agil aki kheikhiat ciangin numeinu pen alulam panin avalhsuk masa ahihlam kimukhia hi. Apumpi avekin akizomsa mahin gulpi sungah kimukhia hi.\nIndonesia leh Philippines gamsung ah Giant Python akici thampi agol phadiak, atawmpen asauna 6 Meter val aphapen kimuthei zelzel hi. Hih thampi te’n gamsung gamsa tebek nezaw, nomvalhzaw uh a, mihing taktak ane gulpi pen kitamtheih luatlozaw hi.\nMore: Bangkok khuapisung pan kumkhat sungin gul 4612 kimankhia\nNungkum March khasung inzong Indonesia, Sulawesi Island aom Salubiro khuasung ah Python gulpi khatin lokho pasal khat valhlum ngeihi. Adiakdiak in Indonesia gamsung ah gulpi in valhlum cih thuthang omthei phadiak hi. Sawltak #zomidaily\nPrevious: ZAM Thupuak :: Chin State pan galtai te UNHCR in 2019 kumbeidong panpihding\nNext: Malaysia NSE Highway tungah mawtaw 3 kiphukha in, mawtawkhat meikuanggawp


url: =Matthai 9 | Siantongluan\nTua lai panin gunkuangah tuang leuleu-in tuili galkhat lama om ama khua-ah a va tungkik hi.\nMi pawlkhat in khutlekhezaw mi khat, a lupna pheek tawh hong pua-in Jesuh kiang a hong tunpih uh hi. Jesuh in amaute upna a muh ciangin a cina mipa kiangah, "Ka ta aw, na lungsim kinuamsak in; na mawhna hong kimaisak khinta hi," a ci hi.\nTua ciangin Thukham hilh siate pawlkhat in a lungsim uhah, "Pasian tawh a kikim bangin kampau ahih manin hih mipa in Pasian a dem ahi hi," ci-in a ngaihsun uh hi.\nAhi zongin Jesuh in amaute ngaihsutna thei ahih manin, "Bang hangin a sialamin ngaihsun na hi uh hiam?\nNa mawhna hong kimaisak hi, cih ding leh, Tho in la pai in, cih ding koi baihzaw ahi hiam? Kampau lel pen baih mahmah hi.\nAhi zongin Mihing Tapa in leitungah mawhmaisak theihna ding thu nei hi, ci-in na theihna dingun kong lak ding hi," a cih khit ciangin khutlekhezaw mipa kiangah, "Tho in; na lupna pheek pua in la na inn-ah ciah in," a ci hi.\nAmah zong tho-in a inn-ah a ciahpah hi.\nMihonte in hih thu a theih uh ciangin lau mahmah uh a, Pasian in mihingte tungah hih bang vangliatna a piakna hangin ama min a phat uh hi.\nTua lai mun panin Jesuh a paikhiat ciangin siahdongpa Matthai a zumah tu-in a om mu a, "Hong zui in," a cih leh amah zong dingin a zuipah hi.\nJesuh in Matthai inn-ah nitak an a nek laitakin siahdong dangte leh thukham a khial midang tampite in zong Jesuh leh a nungzuite tawh an a nekhawm uh hi.\nFarisi mite in hih thu a muh uh ciangin Jesuh nungzuite kiangah, "Bang hangin na siapa un siahdongte leh thukham khialte tawh an nekhawm ahi hiam?" a ci uh hi.\nJesuh in hih thu a zak ciangin, "Cidamte in siavuan kisamlo uh a, cina mite bek in kisam uh hi.\nLai Siangtho sungah, Ganhing tawh biak ding ka deih kei a, migitna ka deihzaw hi, ci-in a genna pen bang a cihnopna ahi hiam, va kan un. Mite in a zahtak mihoihte a sam dingin a hong pai ka hi kei a, mite in a pampaih mite a sam dingin a hong pai ka hi hi," a ci hi.\nTua ciangin Jesuh kiangah Tuiphumpa Johan nungzuite hong pai uh a, "Bang hangin kote leh Farisi mite in an tang zelzel napi-in, na nungzuite in tanglo se ahi uh hiam?" ci-in a dong uh hi.\nJesuh in amaute kiangah, "Mopina pawi khatah, a zineipa a om sungin a mopawi simte dah dingin um na hi uh hiam? Dah hetlo ding uh hi. Ahi zongin amaute kiang panin zineipa a kilakkhiat ding hun hong tung ding a, tua hun ciangin amaute in an a tang ding uh hi.\nKuamah in a ton nailo puanbek thak tawh puan lui a phop kei hi. Tua bangin phop leh puanbek thak a ton ciangin a lui kaigawmin a vang a gol semsem ding hi.\nKuamah in savun um lui sungah leenggahzu thak thunlo hi. Kithun leh a savun um phukham ding a, a leenggahzu bua-in a savun um zong a sia a suak ding hi. Leenggahzu thak pen savun um thak sungah kithun bek hi. Tua ahih manin a nihin a sia omlo hi," ci-in a dawng hi.\nTua bangin Jesuh in thu genin a om laitakin Jesuh kiangah Jew mi ulian khat hong pai-in ama mai-ah hong khukdin a, "Tu mahmahin ka tanu a si hi. Ahi zongin nang hong pai-in ama tungah na khut hong nga lecin amah hingkik ding hi," ci-in a thum hi.\nJesuh zong dingpah a, a nungzuite tawh tua mipa a zui uh hi.\nTua laitakin kum sawmlenih tawntung a si a luang numei khat Jesuh nungah hong pai-in a puan mongteep a lawngsim hi.\nTua numei in, "A puan va lawng bek leng zong ka dam ding hi," ci-in a lungsimah ngaihsun hi.\nJesuh zong hong kihei a, tua numei a muh ciangin, "Ka tanu aw, na lung kinuamsak in. Na upna in nang hong damsak khinta hi," a cih khit phetin tua numei a dampah hi.\nJew mi ulianpa inn-ah Jesuh a tun ciangin tamngai tum mite leh mihonpi a gamlum henhan a muh ciangin,\n"Na vekpi-un paikhia un. Hih numeino a si hilo a, a ihmu bek ahi hi," a ci hi. Ahi zongin amaute in Jesuh zahpihin a nuihsan uh hi.\nAhi zongin mihonpite a pualamah a kipaikhiatsak khit ciangin tua numeino omna-ah Jesuh tumin a khut a va let ciangin tua numeino hong tho hi.\nHih thupiang tua gam khempeuhah a kizel hi.\nTua lai panin Jesuh a paikhiat ciangin mittaw mi nih in a nungah hong zui-in nakpi takin kiko uh a, "David suan Jesuh aw, kote hong hehpih in," ci-in a thum uh hi.\nInn-ah Jesuh a lut ciangin mittaw mi nihte in zong hong zui uh hi. Tua ciangin Jesuh in, "Na mit uh khua hong musak thei dingin hong um na hi uh hiam?" ci-in a dot ciangin amaute in, "Topa aw, ka hong um uh hi," ci-in a dawng uh hi.\nTua ciangin Jesuh in amaute mit lawnsak a, "Na upna uh tawh kizui-in note tungah hong piang ta hen," a ci hi.\nTua ciangin amaute in khua mukik uh a, Jesuh in amaute gel kiangah, "Hih thupiang kuamah theisak kei un," ci-in khauh takin a gen hi.\nAhi zongin amaute paikhia uh a, tua gamsung khempeuhah hih thu a zasak uh hi.\nTua mi nihte a paikhiat laitakun mi pawlkhat in dawi a veina hangin a pautheilo mi khat, Jesuh kiangah a hong paipih uh hi.\nAma sung panin dawi a kihawlkhiat khit phetin tua mipa hong pautheikik pah hi. Mihonpite in lamdangsa mahmah uh a, "Israel gamsungah hih bang thu piang ngei nailo hi," a ci uh hi.\nAhi zongin Farisi mite in, "Dawimang lianpenpa min tawh hih bangin dawi a hawlkhia ahi hi," a ci uh hi.\nTua bangin khuapite leh khuaneute-ah Jesuh pai kawikawi a, a kikhopna uh innte-ah thu hilhin, Pasian ukna hangin a lungdamhuai thute gen a, natna nam khempeuh a damsak hi.\nMihonte a muh ciangin, a cing neilo tuuhon bangin gimna ngahin lungkhamin om uh ahih manin hehpihhuai a sa hi.\nTua ahih manin a nungzuite kiangah, "Anlak ding tampi om napi-in anlak na a sem ding mi tawmbek a om hi.\nTua ahih manin ama an a la dingin annei Topa in nasem tampi hong sawlna dingin thu ngen un," a ci hi.


url: =Johan 15 | Siantongluan\nTua ciangin Jesuh in, "Kei pen leenggui taktak ka hi a, ka Pa pen leenggui loneipa ahi hi.\nAmah in gah a neilo ka hiang khempeuh satkhia a, gah a nei hiangte ahih leh a gah semsem theihna dingin a puah hi.\nNote tungah ka hong thugennate hangin note a siang na suak khinzo uh hi.\nKei tawh hong kizom paisuak le uh cin kei zong note tawh a kizom paisuak ka hi ding hi. A hiang pen a gui tawh kizom kei leh gah a gah theihloh mah bangin note zong kei tawh na kizop kei uh leh gah na gah thei kei ding uh hi.\n"Kei pen leenggui ka hi a, note pen a hiang na hi uh hi. Note in kei tawh loin bangmah hih theilo ding na hih manun kei tawh a kizomte in gah tampi na gah ding uh hi.\nKei tawh a kizomlo mite pen leenggui hiang bangin kipai khia-in keutum hi. Tua bang hiangte meikhuk sungah kilawnin a kangtum hi.\nKei tawh na hong kizop uh a, note sungah ka thu a om nak leh na deih peuhpeuh uh hong ngen le uh cin hong kipia ding hi.\nGah tampi gah le uh cin ka Pa minthanna a kilangsak na hi ding uh a, keima nungzui na hihna uh kilang ding hi.\nKa Pa in kei hong it zahin note hong it ka hih manin keima hong itna sungah om un.\nKa Pa hong thupiakte zui-in ama itna sungah ka om mah bangin note in zong ka thupiaknate na hong zuih uh leh ka itna sungah a om na hi ding uh hi.\nNote hangin kei ka lungdam theihna ding leh note lungdamna a cingtaak a suahtheihna dingin hih thute a hong gen ka hi hi.\n"Note tungah ka hong piak thu in: Note ka hong it zahin note khatlekhat na ki-it un.\nLawmte tangding sih ngamna sangin lawmte itna a lianzaw om nawnlo hi.\nKa hong thupiak bangin na gamtat uh leh ka lawmte na hi uh hi.\nNasemte in a tote nasepna bangmah theilo ahih manin note pen nasemte ka hong ci nawn kei ding hi. Ka Pa tung panin ka zak thu khempeuh note kiangah hong genkhin ka hih manin note, lawm, ka hong ci zaw ding hi.\nNote in kei na hong teel kei uh a, ahi zongin keimah in note ka hong teel a, note va pai-in a kimang tawntung ding gah a gah dingin ka hong seh hi. Tua ahih manin keima min suangin Pa kiangah na nget peuhpeuh uh hong pia ding hi.\nTua hi a, note ka hong thupiak in: Khatlekhat na ki-it un, cihna ahi hi.\n"Leitung mite in note hong muhdah leh kei a hong mudah masa ahihna thu na thei un.\nHih leitung mite tawh a kipawl hi le uh cin leitung mite in amau pawlte hong it ding hi. Ahi zongin hih leitung mite lak panin note ka hong teelkhia a, amaute tawh kipawl nawnlo na hih manun a hong mudah ahi uh hi.\nSila pen a topa sangin lianzaw lo hi, ci-in ka hong thugenna phawk un. Amaute in kei hong bawlsiat uh leh note zong hong bawlsia ding hi. Ka thugente hong zuih uh leh note thugente zong hong zui ding hi.\nAhi zongin amaute in kei hong sawlpa theilo uh ahih manin keima mi na hihna uh hangin amaute in hih bangin hong bawl ding uh ahi hi.\nKei hong pai kei-in amaute tungah thu a genlo hi leng amaute in mawh pualo ding uh hi. Ahi zongin tu-in ahih leh a mawhna thu uhah kiphelna ding a paulap ding uh bangmah om nawnlo hi.\nKei hong mudahte in ka Pa zong a mudah ahi hi.\nKuamah in a bawl ngeiloh na lamdangte amaute lakah a bawllo hi leng amaute in mawh pualo ding uh hi. Ahi zongin amaute in ka na lamdang bawlte mu khin uh ahih manin kei leh ka pa a hong mudah khawm uh ahi hi.\nAmaute Thukham sungah, Thu om lopi-in kei hong mudah uh hi, ci-in a kigelhna thu a tuntheihna dingin a hici mah ding ahi hi.\n"Ahi zongin Thuman a hong lak ding Huhpa ahi Kha Siangtho ka Pa kiang panin ka hong sawl ding hi. Amah hong tun ciangin keima thu hong gen ding hi.\nA kipat cila kipanin kei tawh omkhawm na hih manun note in zong keima thu na gen ding uh hi.


url: =Malaysia Johor ah Boss numeikhat kithahna vaitawh Myanmar gammi nasem 2 kiman :: ZOMI DAILY\nposted on 15 April 2018 at 3:35 pm Lomkholna: Malaysia, News, Sawltak, World\nMalaysia, Johor Baru aom Workshop khatah Boss numeikhat Friday zanlam in ki thatlum hi. Johor Bahru, Kampung Sri Purnama aom Lorry Workshop khatah hi a, tua Boss numeinu sihna vaitawh kizom in Myanmar gammi nasem mi 2 te kiman cih Bernama pan kiza hi.\nHihvai tawh kisai in palik thunei ahi South Johor District Police Chief ACP Shahurinain Jais in agenkhiatna ah tua akithatlum Boss numeinu pen kum 43 aphakhin khat hi a, aminpen Goh Geok Leng kici hi ci’n pulakkhia uhhi.\nGoh Geok Leng kithahna vaitawh kisai in Police te’n akankhiat uhciangin nasem in azat Myanmar Employees te thahlup hiding hi ci’n genkhia uhhi.\nGoh Geok Leng sihnavai akician dingin Sultanah Aminah Hospital ah Postmortem kibawl a, asihna ahang “Cause of Death” pen naklah husam in asi hi ci’n siavuan te’n genkhia uhhi. Akam sungah a awngkhia theiloding in puansia ki hencip in, tuakhit ciangin agawl aki mekcip ahihi.\nTuaban ah alu zong aki satliamna liamma pawlkhatzong kimukhia hi.\nPolice te genkhiatna ah hihvai hangin nasem in aom Myannmar Staff 2 kiman in, tuate pen kum 20 leh kum 39 aphakhin uhhi ci’n genkhia hi.\nBoss numeinu Goh Geok Leng pen Friday nitaklam 2pm hunpawl akipan mangcip in kimukhia zolo hi.\nTua Businesswoman ii azumkhan sungah aki etcian ciangin ama Personal vanzatteng zong Office sungah omlai hi. Tuaciang in CCTV panin Video Footage teng ki encian a, tua Boss numeinu pen Workshop innnunglam alutsuk kimu a, ahi zongin tuamun panin pusuak khiakik nawnlo hi.\nInnnunglam hoihtak akizon ciangin akhedap kimukhia masa a, tuaciangin aluanghawm pen zanlam 9:30pm hunpawl in Container khat ii anuai guamsung khatah ki mukhia hi.\nTua munsan pen nasem te ii omna Company Worker te ii Hostel munsan hi a, nasem te khat ii aomzia muanmawhhuai kisa in tuapan in Boss numei nu ii aluanghawm aki mukhia ahihi. Hih Boss numeinu kithahna vaitawh adang muanmawh mikhatzong aki zonsan laitak cih kiza hi. Sawltak #zomidaily\nPrevious: Tedim: Tui tawh kisai\nNext: A thupi masa pen in, ei’ mahmah ahihi\nTulaai Leitung Thuthang Tuamtuam Updates January 25, 2016


url: =Ka ta aw, inn ah hong ciah ta in :: ZOMI DAILY\nposted on 9 May 2015 at 10:39 am Lomkholna: Article, TuunlehZua\nNu’ te Ni hong nai ta in, kaphawk mahmah Zogam la bupi, Lengtong Pauno la khat a hi ” Kata aw, inn ah hong ciah ta in hong ci, hong hil ngei kei ning ei ka Tuunu’ aw khawm, ka bil sung ah ka Tuunu nem in hong sam ciaiciai ka mangngilh thei lo hong it ka Tuun Nu….” Zomi la phuak siam te sung pan Nu te a ki phuak la te lah ah a ngaih mahmah khat in ki hel ding in ka um hi. Kawl la phuak siam minthang khat a hi, Htoo Ein Tin in zong, Inn ka ciah lo lo kum thum sawt ta hi, Ka mawh na te hong mai sak in la, ka Nu khiang ah kong ciah ding hi cih la zong a khiat na thuk sa mah mah ing.\nEi Zomi te tampi tak Nu te inn, Nu te khiang pan kum thum val a ciah lo Zomi ki tam mahmah ding hi. Nuntak na hamsa ki sa tek in’ mun tuamtuam ah Zomi te ki zin khia hi. Inn a ngai lo ki om lo ding hi napi in, Inn a ki ciah zolo hi zaw hi. Khangno laphuak siam Tg Vai in zong Nu’ Inn mah nuam hi, ka Nu inn mah lungnuam na hong pia cih in la hoih tak na phuak hi.\nNu’ te itna la tam pi tak ki phuak ki sa in himah leh Nu’ te hong itna teh pih thei lo in lian zaw, thuk zaw lai hi. Tua mah bangin, Nu te inn leh Nu te a ngai lo kua mah om lo ding hi.\nTangthu kaphawk khat, nidang lai in, Vietnam tangval khat USA ah sum tha lawh ding in vapai in, kum tampi va om hi. Inn a, a Nu zong sum kha sim in khak den hi. A Nu in ngai lua a hi man in hong ciah in ci in, vai khak zel hi. Kum tawm vei khit ciang in tangval pa zong a Nu’ khiang a va ciah le a Nu na si khin ta in, a Inn vuah a ma sum khat te, a khak zah a Nu in zang ngam lo liang in a koih na mu hi. Nu’ ten sum ki sam kha mah ding hi, a hi hang Nu’ ten sum sang a tate uh hong caih leh ngai zaw ding hi. Ih Nu te in hong sap ciacia beng kha in zamah le Nu’ te Ni in lungzuang tak in a om Zomi te a ding in hong thei siam un.\nIndai gam Nagaland State Kohima khuapi sung a World War 2 hun lai a a si galkap te han mualsuang tuang a, a ki gelh lai a pai ngei ten ih mukha ding hi.Tun mun ah bang ki gelh hiam cih leh,\n“When You Go Home, Tell Them Of Us And Say,For Your Tomorrow, We Gave Our Today” Galkap ten a mipi te mai lam a, a nungtak thei na ding in, a mua hih na sup lawp in gal phual ah a nungtak na uh pia hi. Ei Zomi te zong tuhun\na ih galpi a hi, sum le pai ham sat luat man in sum nu sum pa zong in, Zomi te mun tuamtuam ah, ki tung koikoi hi. Zomi sung ah Zogam pan a zin zawh Inn a ciah nai lo ki tam peuh mah ding hi. Ciah nuam lo maw, ciah zo lo maw, ciah sawm lo maw, a hang tampi te lah ah, galphual a, a nungtak na apia kha a, a si te mah bang in, ei Zomi tam pi numei pasal in, Inn lam a U te Nau te Nu le Pa te innkuan pih te khual na tawh sum zong na gal do in gal mai nawk ki tam mah mah hi. Nu’ te sap na aw, “Kata aw inn ah hong ciah ta un”, cih za mah ung, Nu Inn mah nuam hi, cih ciang ko ciah zo tam maw Zogam aw.\nTopa’ Nu te khempeuh le a tano teh khem peuh thupha hong pia ta hen.\nHappy mother’ day !\nPrevious: Dimno’ Nu laikhak – 5\nNext: Atoul, Akhaat, Nukuul, Pakuul pansuah takna


url: =MCC Tulsa : Myanmar World Cup 2015 Noptak in Kizo :: ZOMI DAILY\nposted on 28 May 2015 at 7:41 am Lomkholna: News, Sport, Zomi\nNu leh pa, lawm leh gual akua mapeuh aw, Pasian hehpihna tawh kum sim a ii neih Myanmar World Cup 2015 pen May 23 & 25 nite ah team 12 ki dem in, May 25 nitak 5pm pawl in, nop tak in, ki zo siang hi.\nHih pawi pi sungah Texas pan leh Kansas pan team khat tuak hong pai uha, mimal in, state tuamtuam pan leh city tuamtuam pan hong ki pai hi. Mipi te’n nidang sang in ki support zaw a, hih pawipi pen mipi’n thupi ki sa ciat ahih manin KAWLGAM MI KHEM PEUH II PAWIPI khat cileng zong a kikhiallo ding hi. Ni dang sangin zong mipi tam zaw in, aki mawlte bek hilo in, a en te mahmah zongin, nuam sa leh, ki lungkim thei mahmah cih zong ki mu hi.\nHih pawipi sung, nek leh dawn zong ki zuak zihziah a, sai buuk bekbek 10 val pha a, kawlgam an nek theih tampi ki zuak hi. Pawlkhat bangin, ni nih sung pen hawm thawh phial mawk uha, hun tamla in, bawllung kimawl thei laileng a cici zong om hi.\nSoccer committee te ki cian thei mahmah uha, Refree leh linemen te mi namdang te cial ngiat in, hong makaih uh a, mipi zong ki lungkim mahmah hi. Maikum teh, ki hanciam tuak mahmah mawk hi. A pai khempeuh in, hih na sepna thupi sa mahmah uh cih zong ki za hi.\nPasian hong ompihna lian hi.\nHih bawllung pawi hun sung pen, guahzu ding vive in, ki gen keei hi. Ahi zongin, pawlpi a, thu ngen makai Pa Kham, Nu Lawhte makaihna tawh guahin ki mawlna hong nawngkai sakloh nading in, nakpi in, thu nangen uhhi. Amau te thungetna te Topan hongdawn in, khuahun te’n eite lam ah hong pang hi. Hih in, Pasian eite lam hong panna hong ki lang sak mahmah hi. Ami Israel te sun in Meeikhuam tawh aom pih mah bangin eite zong hong ompih lai hi cih mu thei ii hih manin Pasian min ii phat mahmah hi.\nBawllung pawi kum 5 a cin na pawi pen, khuazang bup in, tha kipia ciat ahih manin lungdam huai mahmah hi. Zomite khuapi Tulsa in, kum cin pawipi a masa pen aki bawlbawl suak hi mai hi.\nHeitui Momno leh Lennu pa te final kidem uha, 3:0 tawh Heitui Momno ten zo uh ahih manun ii lungdam pih mahmah hi. A khatna te’n $1500 ngah uha, a nihna ten $700 ngah uhhi. Hih pawipi ah hong ki hel team leader leh player khempeuh leh, thapia nu leh pa, khua leh tuipih akua mapeuh tung lungdam ii pulaak phapha hi.\nAki cing zaw in, www.myanmarsoccer.us link ah ki en thei ding hi. Bawllung tawh ki sai feedback zong ki za nuam mahmah hi.\nPrevious: ZIUSA President Pu Go Sawm Khup Lungdampihna\nNext: ZCD maban ki zo (28 May)\nYangon – Mandalay lamzikpi tungah 2017 kumsung Accident 555 veipiang, mi 116 si


url: =Na khempeuh in Hun nei ~ TK Thang :: ZOMI DAILY\nposted on 26 December 2015 at 11:08 am Lomkholna: Article\nKumpi Solomon in, thu angaih sutsut ciangin, na khempeuh hunnei in kibawl ahihna mukhia hi. Tuazui mahin, I khangluite inzong amuh na cianguh na om ahih manin, paunak hoih tuamtuam nanei uh hi.\n1. Simsing-zosingte in paakhun nei.\nGamlak singpaakte, apak hun uh kilaih diamdiam hi. Thakhat thuin\npaak khawm lo uh hi. Tua mah bangin, i nisim nuntakna ah zong, gualzo ikisak hun om a, guallel ikisak hun om hi. Gualzo ikisak laitakin zong kidopsiamin, guallel ikisak ciangin zong ithakiam luat loh ding thupi hi.\n2. Nupi Galzawh:\nNupi te in a zawh vanglak uh zothawh gawp cihna ahi hi. Biakna sung, usung nausung, behvai phungvai, leitung ki-ukna lamte ah, izawh laitak a, zawhthawh gawpna in, lelbaih kik ding cihna hi. Lelh ciangin zong lelthawhgawp kik baih ding hi.\n3. Sakhi in atat nang kuamkua khual:\nThu khual lungsim nei cihna hi. Gamlapi / zaipi galet kawmin nasem/ nungta cihna hi. I gamtat nang, I nuntak nang, toi-et lo-in zai-et ding, nawkkhat thutawh kalsuan lo-in, kikhual mahmah ding,\nCihte hong hilh hi.\n4. Tuita khan:\nGuah tam ciangin, hawktui panin tuikhang a, tawmvei sung khauh mahmah thei hi. Ngalhawk khan zong kici hi. Gamsung ah ituah leh tawmvei ngakleng, kiamkik pah hi. Idaupai laitak, izawh laitakin, Tuita khanlo ding thupi hi.\nTu laitak, igam kiteelna kizo khin a, a zo leh alel om hi. A zote ihi zongin, alel te ihi zongin, hih I khanglui paunakte lungngaia, kalsuan ding ahi hi. Solomon gen mah bangin na khempeuhin hun nei hi. Zawhhun-lelhun, daupai hun- daupai loh hun, cimawh hun- cihtheih hun, cidam hun- damloh hun, lungnop hun-lungkham hun, cihbangin, inuntakna kilum letlet ahi hi. Zomite, thupi khualte ihi hi. Nupi Galzawh kei ni, Tuita khan kei ni.\nPrevious: Tedim News (26 Dec 2015)\nNext: ZAM Thupuak :: 27 December 2015